title: 1997 m. liepos 7 d. Komisijos sprendimas dėl trečiųjų šalių įmonių, iš kurių valstybės narės leidžia importuoti laukinių medžiojamųjų paukščių ir žvėrių mėsą, laikinų sąrašųtekstas svarbus EEE

text:
Svarbus teisinis pranešimas

|

31997D0468

Oficialusis leidinys L 199 , 26/07/1997 p. 0062 - 0068

		Komisijos sprendimas1997 m. liepos 7 d.dėl trečiųjų šalių įmonių, iš kurių valstybės narės leidžia importuoti laukinių medžiojamųjų paukščių ir žvėrių mėsą, laikinų sąrašų(tekstas svarbus EEE)(97/468/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms laikinai leidžiama importuoti tam tikrus gyvūninės kilmės produktus, žuvininkystės produktus ir gyvus dvigeldžius moliuskus, laikinų sąrašų [1] su paskutiniais pakeitimais, padarytais Tarybos sprendimu 97/34/EB [2], ypač į jo 2 straipsnio 1 dalį ir 7 straipsnį,kadangi Komisijos sprendimu 94/86/EB [3] su paskutiniais pakeitimais, padarytais Sprendimu 96/137/EB [4], pateikiamas trečiųjų šalių, iš kurių valstybės narės leidžia importuoti laukinių medžiojamųjų paukščių ir žvėrių mėsą, sąrašas;kadangi Komisijos sprendimu 97/218/EB [5] ir Sprendimu 97/220/EB [6] daugumai minėtame sąraše nurodytų šalių buvo nustatyti gyvūnų sveikatos ir veterinarinio sertifikavimo reikalavimai importuojant laukinių medžiojamųjų paukščių ir žvėrių mėsą;kadangi Komisija iš kai kurių trečiųjų šalių yra gavusi įmonių sąrašą su garantijomis, kad jos visiškai atitinka Bendrijos nustatytus sveikatos reikalavimus, ir jei jos neatitiktų šių reikalavimų, eksportas iš šių įmonių į Europos bendriją būtų sustabdytas;kadangi Komisija negalėjo įsitikinti, kad visos suinteresuotų trečiųjų šalių įmonės atitinka Bendrijos reikalavimus, ir kad visos kompetentingų institucijų išduotos garantijos yra galiojančios;kadangi, siekiant nenutraukti prekybos laukinių medžiojamųjų paukščių ir žvėrių mėsa su minėtomis šalimis, reikia suteikti papildomą laikotarpį, per kurį valstybės narės toliau galėtų importuoti laukinių medžiojamųjų paukščių ir žvėrių mėsą iš įmonių, kurias jos pripažįsta, su sąlyga, kad šia mėsa bus prekiaujama tik nacionalinėje rinkoje; kadangi šiuo papildomu laikotarpiu Komisija iš minėtųjų šalių surinks garantijas, kurių reikia, kad šios šalys būtų įtrauktos į sąrašą, pagal Sprendime 95/408/EB nustatytą tvarką;kadangi Komisijos sprendimu 97/299/EB [7] buvo sudarytas Čekijos Respublikos įmonių sąrašas;kadangi, pasibaigus minėtam laikotarpiui, Bendrijos taisyklių nustatyta tvarka įmonių sąrašų nepateikusios trečiosios šalys nebegalės į Bendriją eksportuoti laukinių medžiojamųjų paukščių ir žvėrių mėsos;kadangi todėl valstybės narės turės pačios įsitikinti, ar įmonės, iš kurių jos importuoja laukinių medžiojamųjų paukščių ir žvėrių mėsą, atitinka gamybai ir tiekimo rinkai keliamus reikalavimus, kurie turi būti tokie pat griežti kaip Bendrijos reikalavimai arba dar griežtesni;kadangi gali būti sudarytas laikinas tam tikrų trečiųjų šalių įmonių, gaminančių laukinių medžiojamųjų paukščių ir žvėrių mėsą, sąrašas;kadangi šiame sprendime numatytos priemonės atitinka Veterinarijos nuolatinio komiteto nuomonę,PRIĖMĖ ŠĮ SPRENDIMĄ:1 straipsnis1. Valstybės narės leidžia laukinių medžiojamųjų paukščių ir žvėrių mėsą importuoti iš šio sprendimo priede nurodytų trečiųjų šalių įmonių.2. Valstybės narės priede nenurodytoms trečiosioms šalims gali leisti importuoti laukinių medžiojamųjų paukščių ir žvėrių mėsą iki 1998 m. sausio 1 d.3. Laukinių medžiojamųjų paukščių ir žvėrių mėsa importuojama remiantis Bendrijos veterinarijos reikalavimais, patvirtintais kitose šalyse.2 straipsnisŠis sprendimas taikomas nuo 1997 m. liepos 1 d.3 straipsnisŠis sprendimas skirtas valstybėms narėms.Priimta Briuselyje, 1997 m. liepos 7 d.Komisijos varduFranz FischlerKomisijos narys[1] OL L 243, 1995 10 11, p. 17.[2] OL L 13, 1997 1 16, p. 33.[3] OL L 44, 1994 2 17, p. 33.[4] OL L 31, 1996 2 9, p. 31.[5] OL L 88, 1997 4 3, p. 25.[6] OL L 88, 1997 4 3, p. 70.[7] OL L 124, 1997 5 16, p. 50.--------------------------------------------------ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEΠΙΝΑΚΑΣ ΤΏΝ ΕΓΚAΤΑΣΤΑΣΕΩΝLIST OF ESTABLISHMENTSLISTE DES ÉTABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOKSISTAFÖRTECKNINK ÖVER ANLÄGGNINGARProducto: Carne de caza salvajeProdukt: Kød af wildtlevende viltErzeunis: WildfleischΠροϊόν: Κρέας θηραμάτωνProduct: Wild game meatProduit: Viande de gibier sauvageProdotto: Carni di selvagginaProduct: Vlees van vrij wildProduto: Carne de caça selvagemTuote: Luonnonvaraisen riistan lihaVaruslag: Viltkött1 = Referencia nacionalNational referenceNational-CodeEθνικός αριθμός έγκρισηςNational referenceRéférence nationaleRiferimento nazionaleNational codeReferência nacionalKansallinen referenssiNationel referens2 = NombreNavnNameΤίτλος εγκατάστασηςNameNomNomeNaamNomeNimiNamn3 = CiudadByStadtΠόληTownVilleCittáStadCidadeKaupunkiStad4 = RegiónRegionRegionΠεριοχήRegionRégionRegioneRegioRegiãoAlueRegion5 = ActividadAktivietTätigkeitΕίδος εγκατάστασηςActivityActivitéAttivitàActiviteitActividadeToimintamuotoVerksamhetPH = sala de tratamiento de la cazavildtbehandlingsvirksomhedWildbearbeitungsbetriebκέντρο επεξεργασίας κυνηγιούwild game processing houseatelier de traitement du gibier sauvagecentro di lavorazione della sellvagginaWildverwerkingseenheidestabelecimento de tratamento de caça selvagemlunnonvaraisen riistan käsittelytilaViltbearbetningsanläggningCS = Almacén frigoríficofrysehusKühlhausΨυκτική εγκατάστασηcold storeentreposagedepisito frigoriferoKoelhuisarmazém frigoríficokylmävarastoKyl- och fryshus6 = Menciones especialesSærlige bemærkningerSpezielle BemerkungenΕιδικές παρατηρήσεισSpecial remarksMentions spécialesNote particolariBijzondere opmerkingenMenções especiaisErikoismainintojaAnmärkningarA = Caza mayorviltlevende storvildtGroßwildμεγάλα άγρια θηράματαlarge wild gamegros gibier sauvageselvaggina grossaGrof vrij wildCaça maior selvagemluonnonvarainen suuriistaStorviltB = LepóridosleporidaeLeporidenλαγόμορφαleporidaeLéporidésleporidiHaasachtigen (leporidae)LeporídeosLeporidae-suvun eläimetHardjurC = Aves de caza silvestresvildtlevende fjerwildtFederwildάγρια πτερωτά θηράματαwild game birdsoiseaux sauvages de chasseselvaggina da penna selvaticaVrij vederwildAves de caça selvagemlionnonvaraiset riistalinnutVildfågelT = Prueba para la detección de triquinasundersøgelse for trikinerUntersuchung auf Trichinenεξέταση παρουσίας τριχινώνexamination for trichinaeexamen pour le dépistage des trichinesesame per lindividuazione di trichineOnderzoek op de aanwezigheid van trichinenexame para a detecção de triquinastrikiinien tutkiminentrikinkontrollPaís: ARGENTINALand: ARGENTINALand: ARGENTINIENΧώρα: ΑΡΓΕΝΤΙΝΗCountry: ARGENTINAPays: ARGENTINEPaese: ARGENTIALand: ARGENTINIËPaís: ARGENTINAMaa: ARGENTIINALand: ARGENTINA1 | 2 | 3 | 4 | 5 | 6 |286 | Frigorífico URIBE SRL | COMODORO RIVADAVIA | CHUBUT | PH | b |1326 | Est. Frigorífico Azul SA | AZUL | BUENOS AIRES | PH | b |1417 | Est. Frigorífico Azul SA | I. ALVEAR | LA PAMPA | PH | b |1425 | Infriba SA | BATÁN | BUENOS AIRES | PH | a b |1426 | Est. Tapalque SA | TAPALQUE | BUENOS AIRES | PH | b |1462 | Frigo-Oeste SA | CARLOS TEJEDOR | BUENOS AIRES | PH | b |1550 | Orlando Tosoni SA | LINCOLN | BUENOS AIRES | PH | b |1629 | Guinea Hermanos | PEHUAJO | BUENOS AIRES | PH | b |1762 | Vizental y Cia SA | GENERAL PICO | LA PAMPA | PH | b |1780 | Rigon SRL | RUFINO | SANTA FE | PH | b |1782 | Rigon SRL | RIO CUARTO | CÓRDOBA | PH | b |1785 | Frigirífico San Cayetano SA | SAN CAYETANO | BUENOS AIRES | PH | b |1788 | Ind. Alimentaria Cnel. Vidal SA | CORONEL VIDAL | BUENOS AIRES | PH | b |1879 | Troncomar SA | AYACUCHO | BUENOS AIRES | PH | b |2066 | Planta Patagonia Sur de Frigorífico Faimali SA | RÍO GALLEGOS | SANTA CRUZ | PH | b |2598 | Fco. Esquel SA | ESQUEL | CHUBUT | PH | b |3048 | UN-AR SA | ASCENSIÓN | BUENOS AIRES | PH | b |3502 | Ciervos Pampeanos SA | SANTA ROSA | LA PAMPA | PH | a |País: AUSTRALIALand: AUSTRALIENLand: AUSTRALIENΧώρα: ΑΥΣΤΡΑΛΙΑCountry: AUSTRALIAPays: AUSTRALIEEPaese: AUSTRALIALand: AUSTRALIËpaís: AUSTRÁLIAMaa: AUSTRALIALand: AUSTRALIEN1 | 2 | 3 | 4 | 5 | 6 |141 | Keith Thomas Burke & Jane Zemlicka | WALGETT | NEW SOUTH WALES | PH-CS | a T |588 | Aussie Game Meats Pty Ltd | ROMA | QUEENSLAND | PH-CS | a T |1552 | Victor Walter Bates, William John Bates & Clifford Ernest Dee | Eagle Farm | QUEENSLAND | PH-cs | a b T |1560 | Southerm Came Meat Pty Ltd | CHULLORA | NEW SOUTH WALES | PH-CS | a b T |2158 | Wild Game Resources Pty Ltd | HAMILTON | QUEENSLAND | PH-CS | a b T |3372 | Wild Game Resources Pty Ltd | LONGREACH | QUEENSLAND | PH-CS | a b T |País: BULGARIALand: BULGARIENLand: BULGARIENΧώρα: BOYΛΓΑΡΙΑCountry: BULGARIAPays: BULGARIEPaese: BULGARIALand: BULGARIJEpaís: BULGÁRIAMaa: BULGARIALand: BULGARIEN1 | 2 | 3 | 4 | 5 | 6 |80 | Sokol Ltd | HASKOVO | HASKOVO | CS | a b T |81 | Sokol Ltd | SAMAKOV | SOGIA | PH-CS | a b T |82 | Proslav | PLOVDIV | PLOVDIV | CS | a b T |83 | Loznitsa | LOZNITSA | RAZGRAD | CS | a b T |País: CHILELand: CHILELand: CHILEΧώρα: XIΛHCountry: CHILEPays: CHILIPaese: CILELand: CHILIpaís: CHILEMaa: CHILELand: CHILE1 | 2 | 3 | 4 | 5 | 6 |5 | Comercial Mañihuales Ltda | COYHAIQUE | XI REGIÓN | PH-CS | b |8 | Comercial Mac Lean Y Cia Ltda | PUERTO NATALES | XII REGIÓN | PH-CS | b |País: HUNGRIALand: UNGARNLand: UNGARNΧώρα: OYΓΓΑΡΙΑCountry: HUNGARYPays: HONGRIEPaese: UNGHERIALand: HONGARIJEpaís: HUNGRIAMaa: UNKARILand: UNGERN1 | 2 | 3 | 4 | 5 | 6 |50 | Ravad RT | VECSES | PEST MEGYE | PH | a b c |68 | Oreglaki Vadfeldolgozo Kft | OREGLAK | SOMOGYE MEGYE | PH | a |70 | Vadex Mezöföldi Rt. Vadfeldolgozo Uzem | SOPONYA | FEJER MAGYE | PH | a b c |91 | FIWI-HUT Kft | TATA | KOMÁROM MEGYE | PH | a b c |161 | Keletvad Termeltetö és Keresk. Kft | UJFEHERTO | SZABOLCS SZ. MEGYE | PH | a b c |163 | Vadhutöház Kft | ZALAEGERSZEG | ZALA MEGYE | PH | a |País: LITUANIALand: LITAUENLand: LITAUENΧώρα: ΛΙΘΟΑΝΙΑCountry: LITHUANIAPays: LITUANIEPaese: LITUANIALand: LITOUWENpaís: LITUÁNIAMaa: LIETTUALand: LITAUEN1 | 2 | 3 | 4 | 5 | 6 |62 27 | JSC "Viltlit" | MOLAINIAI | PANEVEZYS | PH-CS | a T |País: POLONIALand: POLENLand: POLENΧώρα: ΠΟΛΩΝΙΑCountry: POLANDPays: POLOGNEPaese: POLONIALand: POLENpaís: POLÓNIAMaa: PUOLALand: POLEN1 | 2 | 3 | 4 | 5 | 6 |4 | PHUP "Konrad Baza Las" | KIELCE | KIELCE | PH | a T |151 | Las-An | POZNAN | POZNAN | PH | a T |194w | Zaklad Przetwórstva Dziczyzny "Kanvil" | DEBICA | TARNOW | PH | a T |200 | Przetwornia Dziczyzny "Las" | OLSZTYN | OLSZTYN | PH | a T |225 | Zaklad Przetvórstva Miesa Dziczyzny "Agno" | BRODNICA | TORUN | PH | a T |239 | Zaklad Przetvórstva Dziczyzny "Las-Skwierzyna-Gorzów" | SKWIERZYNA | GORZOW | PH | a T |249w | Las Kalisz Sp. z.o.o. | TOMNICE | KALISZ | PH | a T |251 | Animex Forest Production | BIALYSTOK | BIALYSTOK | PH | a T |253 | Animex Wild Animal Meat Production | BIALOGRAD | KOSZALIN | PH | a T |254 | Wild-Las-Bochnia | BOCHNIA | TARNOW | PH | a T |259 | Opolas | OPOLE | OPOLE | PH | a T |261 | Las-Olsztyn | LUBLIN | LUBLIN | PH | a T |263 | Wild Sp. z.o.o. | ELK | SUWALKI | PH | a T |264 | PPUH "Alces" | TLOKINIA KOSCIELNA | KALISZ | PH | a T |273 | Towarzystwo Produkcyjno-Handlowe "Las" | WIESZOWA | KATOWICE | PH | a T |274 | Przedsiebiorstwo Handlowe "Wild" | PRZECHLEWO | SLUPSK | PH | a T |279 | Baza Eksportowa Dziczyzny "Las" | ZARSZYN K/SANOKA | KROSNO | PH | a T |280 | Las-Pol | GRUSZCZYN | POZNAN | PH | a T |281 | Zaklad Przetworstwa Dziczyzny "Gregor" | LUBLIN | LUBLIN | PH | a T |284 | Baza Eksportu Dziczyzny "Biurkom-Flampol" | SZELIGOWO | KOSZALIN | PH | a T |391 | LNP Lingenfelser | ZBASZYNEK | GORZOW | PH | a T |600 | Agro-Bor Szczecin | GRYFINO | SZOCECIN | PH | a T |788 | Hubertus Sp. z.o.o. | DOBRZYCA K/PILY | PILA | PH | a T |950 | Hunter wild | WALBRZYCH | WALBRZYCH | PH | a T |País: RUMANÍALand: RUMÆNIENLand: RUMÄNIENΧώρα: POYMAΝΙΑCountry: ROMANIAPays: ROUMANIEPaese: ROMANIALand: ROEMENIËpaís: ROMÉNIAMaa: ROMANIALand: RUMÄNIEN1 | 2 | 3 | 4 | 5 | 6 |1 | S. C. Carne SA Frigorifer | ARAD | ARAD | PH-CS | a b c T |23 | S.C. Scandia SA Frigorifer | SIBIU | SIBIU | PH-CS | a b c T |26 | S.C. Carbac SA Frigorifer | BACAU | SIBIU | PH-CS | a b c T |42 | S.C.Facos SA Frigorifer | SUCEAVA | SUCEAVA | PH-CS | a b c T |73 | S.C. Cominca SA Friorifer | ORADEA | BIHOR | PH-CS | a b c T |País: SLOVENIALand: SLOVENIENLand: SLOWENIENΧώρα: ΣΛOBEΝΙΑCountry: SLOVENIAPays: SLOVÉNIEPaese: SLOVENIALand: SLOVENIËpaís: ESLOVÉNIAMaa: SLOVNIALand: SLOVENIEN1 | 2 | 3 | 4 | 5 | 6 |222 | Pomurksa mesna industrija | LENDAVA | MURSKA SOBOTA | PH-CS | a b c T |226 | Mercator | LJUBLJANA | LJUBLJANA | PH-CS | a b c T |País: ESLOVAQUIALand: SLOVAKIETLand: SLOWAKEIΧώρα: ΣΛOBAKΙΑCountry: SLOVAKIAPays: SLOVAQUIEPaese: SLOVACCHIALand: SLOVAKIJEpaís: ESLOVÁQUIAMaa: SLOVAKIALand: SLOVAKIEN1 | 2 | 3 | 4 | 5 | 6 |105 | Tverex s.r.o. | LUŽIANKY | NITRA | PH-CS | a c T |107 | Zverex s.r.o. Sala | ŠALA | ŠALA | PH-CS | a c T |205 | Stredoslovenské štátné lesy | MICHALOVA | BREZNO | CS | a T |303 | Podtatranská hydina a.s | KEŽMAROK | KEŽMAROK | PH-CS | a T |País: SUDÁFRIKALand: SYDAFRIKALand: SÜDAFRIKAΧώρα: NOTΙΑ AΦPIKHCountry: SOUTH AFRICAPays: AFRIQUE DU SUDPaese: SUDAFRICALand: ZUID-AFRIKApaís: ÁFRICA DO SULMaa: ETELÄ-AFRIKKALand: SYDAFRIKA1 | 2 | 3 | 4 | 5 | 6 |96 | SA Venison (Pty) Ltd | DE AAR | | PH | a |--------------------------------------------------


title: 2015 m. vasario 17 d. Politinio ir saugumo komiteto sprendimas (BUSP) 2015/381 dėl Europos Sąjungos policijos misijos Palestinos teritorijose vadovo skyrimo (EUPOL COPPS) (EUPOL COPPS/1/2015)

text:
7.3.2015

               LT

               Europos Sąjungos oficialusis leidinys

               L 64/37

         POLITINIO IR SAUGUMO KOMITETO SPRENDIMAS (BUSP) 2015/381
   2015 m. vasario 17 d.
   dėl Europos Sąjungos policijos misijos Palestinos teritorijose vadovo skyrimo (EUPOL COPPS) (EUPOL COPPS/1/2015)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2013 m. liepos 3 d. Tarybos sprendimą 2013/354/BUSP dėl Europos Sąjungos policijos misijos Palestinos teritorijose (EUPOL COPPS) (1), ypač į jo 9 straipsnio 1 dalį,
   kadangi:

               (1)

               pagal Sprendimą 2013/354/BUSP Politinis ir saugumo komitetas yra įgaliotas pagal Sutarties 38 straipsnį priimti atitinkamus sprendimus, susijusius su Europos Sąjungos policijos misijos Palestinos teritorijose (EUPOL COPPS) politine kontrole ir strateginiu vadovavimu jai, be kita ko, sprendimą paskirti misijos vadovą;

               (2)

               2015 m. vasario 5 d. Sąjungos vyriausiasis įgaliotinis užsienio reikalams ir saugumo politikai pasiūlė misijos EUPOL COPPS vadovu skirti Rodolphe MAUGET laikotarpiui nuo 2015 m. vasario 16 d. iki 2015 m. birželio 30 d.;

               (3)

               Tarybos sprendimu 2014/447/BUSP (2) EUPOL COPPS trukmė pratęsta iki 2015 m. birželio 30 d.,

         PRIĖMĖ ŠĮ SPRENDIMĄ:
   1 straipsnis
   Rodolphe MAUGET skiriamas EUPOL COPPS misijos vadovu laikotarpiui nuo 2015 m. vasario 16 d. iki 2015 m. birželio 30 d.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. vasario 16 d.

      Priimta Briuselyje 2015 m. vasario 17 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 185, 2013 7 4, p. 12.

      (2)  2014 m. liepos 9 d. Tarybos sprendimas 2014/447/BUSP, kuriuo iš dalies keičiamas Tarybos sprendimas 2013/354/BUSP dėl Europos Sąjungos policijos misijos Palestinos teritorijose (EUPOL COPPS) (OL L 201, 2014 7 10, p. 28).


title: 2010 m. gegužės 5 d. Europos Parlamento sprendimas dėl septintojo, aštuntojo, devintojo ir dešimtojo Europos plėtros fondų 2008 finansinių metų biudžeto įvykdymo patvirtinimo

text:
25.9.2010

               LT

               Europos Sąjungos oficialusis leidinys

               L 252/107

         EUROPOS PARLAMENTO SPRENDIMAS
   2010 m. gegužės 5 d.
   dėl septintojo, aštuntojo, devintojo ir dešimtojo Europos plėtros fondų 2008 finansinių metų biudžeto įvykdymo patvirtinimo
   (2010/506/ES)
   EUROPOS PARLAMENTAS,
   atsižvelgdamas į Komisijos pranešimą dėl tolesnių priemonių, susijusių su 2007 m. biudžeto įvykdymo patvirtinimo sprendimais COM(2009) 526, ir jo priedą SEC(2009) 1427),
   atsižvelgdamas į septintojo, aštuntojo, devintojo ir dešimtojo Europos plėtros fondų balansą ir 2008 finansinių metų ataskaitą COM(2009) 397 – C7-0171/2009),
   atsižvelgdamas į septintojo, aštuntojo, devintojo ir dešimtojo Europos plėtros fondų 2008 m. finansų valdymo ataskaitą,
   atsižvelgdamas į Europos plėtros fondų finansinę informaciją (COM(2009) 310),
   atsižvelgdamas į Audito Rūmų 2008 finansinių metų metinę veiklos, finansuojamos iš septintojo, aštuntojo, devintojo ir dešimtojo Europos plėtros fondų, ataskaitą su Komisijos atsakymais (1),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),
   atsižvelgdamas į Tarybos 2010 m vasario 16 d. rekomendacijas dėl patvirtinimo, kad Komisija įvykdė Europos plėtros fondų 2008 finansinių metų operacijas (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   atsižvelgdamas į Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimą, kuris 2000 m. birželio 23 d. buvo pasirašytas Kotonu (3) ir persvarstytas Liuksemburge 2005 m. birželio 25 d. (4),
   atsižvelgdamas į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos („Užjūrio asociacijos sprendimą“) (5), kuris buvo iš dalies pakeistas Tarybos sprendimu 2007/249/EB (6),
   atsižvelgdamas į Taryboje susirinkusių valstybių narių Vyriausybių atstovų 1995 m. gruodžio 20 d. vidaus susitarimo dėl Bendrijos paramos finansavimo ir administravimo pagal ketvirtosios AKR ir EB konvencijos antrąjį finansinį protokolą (7) 33 straipsnį,
   atsižvelgdamas į Taryboje susirinkusių valstybių narių Vyriausybių atstovų 2000 m. rugsėjo 18 d. vidaus susitarimo dėl Bendrijos paramos finansavimo ir administravimo pagal 2000 m. birželio 23 d. Kotonu (Beninas) pasirašyto Afrikos, Karibų baseino ir Ramiojo vandenyno šalių bei Europos bendrijos ir jos valstybių narių partnerystės susitarimo finansinį protokolą ir dėl finansinės paramos paskirstymo užjūrio šalims ir teritorijoms, kurioms taikoma EB sutarties ketvirtoji dalis (8), 32 straipsnį,
   atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,
   atsižvelgdamas į 1998 m. birželio 16 d. Finansinio reglamento, taikomo bendradarbiavimui finansuojant plėtrą pagal ketvirtąją AKR ir EB konvenciją (9), 74 straipsnį,
   atsižvelgdamas į 2003 m. kovo 27 d. Finansinio reglamento, taikomo devintajam Europos plėtros fondui (10), 119 straipsnį,
   atsižvelgdamas į 2008 m. vasario 18 d. Tarybos reglamentą (EB) Nr. 215/2008 dėl 10-ajam Europos plėtros fondui taikomo finansinio reglamento (11),
   atsižvelgdamas į Darbo tvarkos taisyklių 76 straipsnį, 77 straipsnio trečią įtrauką ir VI priedą,
   atsižvelgdamas į Biudžeto kontrolės komiteto pranešimą ir Vystymosi komiteto nuomonę (A7-0063/2010),

               1.

               patvirtina Komisijai, kad septintojo, aštuntojo, devintojo ir dešimtojo Europos plėtros fondų 2008 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams ir Europos investicijų bankui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 269, 2009 11 10, p. 257.

      (2)  OL C 274, 2009 11 13, p. 235.

      (3)  OL L 317, 2000 12 15, p. 3.

      (4)  OL L 287, 2005 10 28, p. 4.

      (5)  OL L 314, 2001 11 30, p. 1 ir OL L 324, 2001 12 7, p. 1.

      (6)  OL L 109, 2007 4 26, p. 33.

      (7)  OL L 156, 1998 5 29, p. 108.

      (8)  OL L 317, 2000 12 15, p. 355.

      (9)  OL L 191, 1998 7 7, p. 53.

      (10)  OL L 83, 2003 4 1, p. 1.

      (11)  OL L 78, 2008 3 19, p. 1.
    ---documentbreak---

               25.9.2010

               LT

               Europos Sąjungos oficialusis leidinys

               L 252/109

         EUROPOS PARLAMENTO REZOLIUCIJA
   2010 m. gegužės 5 d.
   su pastabomis, sudarančiomis neatskiriamą sprendimo dėl septintojo, aštuntojo, devintojo ir dešimtojo Europos plėtros fondų 2008 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Komisijos pranešimą dėl tolesnių priemonių, susijusių su 2007 m. biudžeto įvykdymo patvirtinimo sprendimais (COM(2009)0526, ir jo priedą SEC(2009)1427),
   atsižvelgdamas į septintojo, aštuntojo, devintojo ir dešimtojo Europos plėtros fondų balansą ir 2008 finansinių metų ataskaitą (COM(2009)0458 – C7–0118/2009),
   atsižvelgdamas į septintojo, aštuntojo, devintojo ir dešimtojo Europos plėtros fondų 2008 m. finansų valdymo ataskaitą,
   atsižvelgdamas į Europos plėtros fondų finansinę informaciją (COM(2009)0310),
   atsižvelgdamas į Audito Rūmų 2008 finansinių metų metinę veiklos, finansuojamos iš septintojo, aštuntojo, devintojo ir dešimtojo Europos plėtros fondų, ataskaitą su Komisijos atsakymais (1),
   atsižvelgdamas į Audito Rūmų specialiąją ataskaitą Nr. 15/2009 „Jungtinių Tautų organizacijų įgyvendinama teikiama ES pagalba: sprendimų priėmimas ir priežiūra“,
   atsižvelgdamas į Audito Rūmų specialiąją ataskaitą Nr. 18/2009 dėl EPF paramos, skiriamos regiono ekonominės integracijos politikai Rytų Afrikoje ir Vakarų Afrikoje, efektyvumo,
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),
   atsižvelgdamas į Tarybos 2010 m. vasario 16 d. rekomendacijas dėl patvirtinimo, kad Komisija įvykdė Europos plėtros fondų 2008 finansinių metų operacijas (5082/2010 – C7–0056/2010, 5084/2010 – C7–0057/2010, 5085 – C7–0058/2010, 5086/2010 – C7–0059/2010),
   atsižvelgdamas į Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimą, kuris 2000 m. birželio 23 d. buvo pasirašytas Kotonu (3) ir persvarstytas Liuksemburge 2005 m. birželio 25 d. (4),
   atsižvelgdamas į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos („Užjūrio asociacijos sprendimą“) (5), kuris buvo iš dalies pakeistas Tarybos sprendimu 2007/249/EB (6),
   atsižvelgdamas į Taryboje susirinkusių valstybių narių Vyriausybių atstovų 1995 m. gruodžio 20 d. vidaus susitarimo dėl Bendrijos paramos finansavimo ir administravimo pagal ketvirtosios AKR ir EB konvencijos antrąjį finansinį protokolą (7) 33 straipsnį,
   atsižvelgdamas į Taryboje susirinkusių valstybių narių Vyriausybių atstovų 2000 m. rugsėjo 18 d. vidaus susitarimo dėl Bendrijos paramos finansavimo ir administravimo pagal 2000 m. birželio 23 d. Kotonu (Beninas) pasirašyto Afrikos, Karibų baseino ir Ramiojo vandenyno šalių bei Europos bendrijos ir jos valstybių narių partnerystės susitarimo finansinį protokolą ir dėl finansinės paramos paskirstymo užjūrio šalims ir teritorijoms, kurioms taikoma EB sutarties ketvirtoji dalis (8), 32 straipsnį,
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 1998 m. birželio 16 d. Finansinio reglamento, taikomo bendradarbiavimui finansuojant plėtrą pagal ketvirtąją AKR ir EB konvenciją (9), 74 straipsnį,
   atsižvelgdamas į 2003 m. kovo 27 d. Finansinio reglamento, taikomo devintajam Europos plėtros fondui (10), 119 straipsnį,
   atsižvelgdamas į 2008 m. vasario 18 d. Tarybos reglamentą (EB) Nr. 215/2008 dėl 10-ajam Europos plėtros fondui taikomo finansinio reglamento (11),
   atsižvelgdamas į Darbo tvarkos taisyklių 76 straipsnį, 77 straipsnio trečią įtrauką ir VI priedą,
   atsižvelgdamas į Biudžeto kontrolės komiteto pranešimą ir į Vystymosi komiteto nuomonę (A7–0063/2010),

               A.

               kadangi Europos plėtros fondas (EPF) yra svarbiausia Europos Sąjungos vystomojo bendradarbiavimo su Afrikos, Karibų ir Ramiojo vandenyno šalimis finansinė priemonė,

               B.

               kadangi per kelerius ateinančius metus labai padidės bendra paramos, teikiamos per EPF, išmokų suma, nes 2008–2013 m. laikotarpiui iš dešimtojo EPF numatyta 22 682 000 000 EUR Sąjungos paramos, o tai reiškia, kad, palyginti su devintojo EPF asignavimais, suma padidės 64 %,

               C.

               kadangi biudžeto parama yra pagalbos priemonė, kurią taikant parlamentinė priežiūra turėtų būti vykdoma pagal naują modelį pereinant nuo skiriamų lėšų kontrolės prie rezultatų ir išlaidų kontrolės,

               D.

               kadangi, nors Parlamentas ne kartą prašė EPF įtraukti į biudžetą, šiuo metu EPF lėšos nenumatomos bendrajame Europos Sąjungos biudžete ir jam taikomame Finansiniame reglamente, EPF biudžetas vykdomas pagal specialias finansines taisykles,

               E.

               kadangi Parlamentas tvirtai pasiryžęs plėtoti savo priežiūros gebėjimus, siekdamas kaip galima veiksmingiau vykdyti savo, kaip biudžeto įvykdymo patvirtinimo institucijos, įsipareigojimus,

               1.

               džiaugiasi tuo, kad įgyvendinama Lisabonos sutartis, ypač tuo, kad sukurtas vyriausiojo įgaliotinio užsienio reikalams ir saugumo politikai postas ir Europos išorės veiksmų tarnyba (EIVT); yra susirūpinęs dėl to, kad dėl nenuoseklaus Europos vystymosi pagalbos valdymo gali sumažėti šios pagalbos veiksmingumas, ir pabrėžia, kad turi būti toliau tobulinamas EPF valdymas ir šioms pastangoms neturi būti trukdoma; prašo Komisijos apibūdinti ir išsamiai paaiškinti, kaip veikia naujoji sistema;

               2.

               primena, kad Komisija įsipareigojo, aptariant kitą finansinę programą, visiškai įtraukti EPF į Sąjungos biudžetą, ir pritaria šiam įsipareigojimui; kartoja savo prašymą, kad Komisija visapusiškai informuotų Biudžeto kontrolės komitetą apie parengiamuosius veiksmus, susijusius su šia iniciatyva; mano, kad įtraukus EPF į ES biudžetą, EPF priežiūra taptų nuoseklesnė, skaidresnė, veiksmingesnė ir naudingesnė;

               3.

               prašo jį informuoti apie 2010 m. numatytą dešimtojo EPF laikotarpio vidurio peržiūrą ir ragina atitinkamai pagerinti bendrą programavimą siekiant labiau sutelkti, geriau koordinuoti ir skirstyti darbą; mano, kad rengiant dešimtojo EPF įgyvendinimo strategiją daugiausia dėmesio reikėtų skirti tam ribotam skaičiui sričių, neatmetant nevyriausybinių organizacijų (NVO), kurios vietos lygmeniu veiksmingos ir labai svarbios tvariam vystymuisi, siekiant išvengti žalingų padarinių dėl tikslų daugėjimo; atsižvelgdamas į tai, ragina Komisiją ištirti, ar atitinkamų NVO valdymas vietos lygmeniu iš tikrųjų veiksmingesnis ir rentabilesnis už Komisijos vykdomą valdymą;

               4.

               dar kartą ragina Komisiją gerinant jos kontrolės strategiją nustatyti ribą, kurią peržengus dėl rezultatų trūkumo ir kontrolės sąnaudų reikia keisti politikos kryptį; taigi tikisi gauti Komisijos pranešimą dėl toleruotinos rizikos ar išlaidų veiksmingumo tyrimų išorinės veiklos srityje rezultatų ir taip pat tikisi, kad laiku bus iš naujo išnagrinėta 2009 finansinių metų bendradarbiavimo biuro „EuropeAid“ priežiūros strategija;

      Patikinimo pareiškimas

               5.

               pažymi, kad Audito Rūmai mano, kad sąskaitos patikimai atspindi septintojo, aštuntojo, devintojo ir dešimtojo EPF išlaidas ir pajamas, tačiau esama problemų, susijusių su Komisijos metodu, kurį ji naudoja, siekdama įvertinti turėtų išlaidų atidėjimus; ragina Komisiją per kelis ateinančius mėnesius patobulinti jos naudojamą metodą ir taikyti jį vykdant 2009 finansinių metų biudžeto įvykdymo patvirtinimo procedūrą;

      Susijusios operacijos

               6.

               džiaugdamasis pažymi, kad, Audito Rūmų nuomone, pajamos ir įsipareigojimai nurodyti be reikšmingų klaidų; vis dėlto yra susirūpinęs dėl to, kad esama daug kiekybiškai neįvertinamų klaidų, turėjusių įtakos biudžetinės paramos įsipareigojimams, ir gana daug su mokėjimais susijusių klaidų,

               7.

               apgailestauja dėl to, kad Audito Rūmai negalėjo gauti visos reikalingos informacijos ir dokumentacijos, susijusios su dešimčia įvykdytų mokėjimų tarptautinėms organizacijoms, ir kad dėl to jie negali pateikti nuomonės apie išlaidų, sudarančių 190 000 000 EUR sumą arba 6,7 % metinių išlaidų, tvarkingumą, ir mano, kad tai nepriimtina;

               8.

               ragina Komisiją būti pakankamai reiklia tarptautinių organizacijų atžvilgiu ir sudaryti ad hoc tvarkaraštį, kuris padėtų užtikrinti, kad informacijos prašymai būtų tvarkomi laiku, pritarti Audito Rūmų prašymams suteikti informacijos ar pateikti dokumentus ir užtikrinti, kad būtų laikomasi bendrojo finansinio ir administracinio susitarimo (angl. FAFA);

      Finansinis įgyvendinimas

               9.

               džiaugdamasis pažymi, kad septintasis EPF uždarytas 2008 m. rugpjūčio 31 d. ir kad išmokėta 10 381 000 000 EUR, t. y. 98,3 % skirtosios 10 559 000 000 EUR sumos; pažymi, kad likutis (178 000 000 EUR) perkeltas į devintąjį EPF;

               10.

               pažymi, kad dešimtasis EPF (2008–2013 m. laikotarpiu numatyta 22 682 000 000 EUR bendra suma) pradėjo veikti 2008 m. liepos 1 d., ir džiaugiasi tuo, kad dešimtasis EPF greitai įgyvendinamas ir kad Komisijos veiklos rezultatai apskritai geri, ir kalbant apie įsipareigojimus ir mokėjimus, ir kalbant apie dar nepanaudotų sumų valdymą; ragina Komisiją toliau dėti pastangas siekiant įvykdyti senus ir neįvykdytus įsipareigojimus;

      Komisijos atliekamas Europos plėtros fondų finansinis valdymas

               11.

               džiaugiasi tuo, kad, Audito Rūmų nuomone, minėtoje Komisijos ataskaitoje dėl septintojo, aštuntojo, devintojo ir dešimtojo Europos plėtros fondų 2008 finansinių metų finansų valdymo pateikiamas „tikslus finansiniais metais pasiektų tikslų aprašymas (…), finansinė padėtis ir reikšmingi įvykiai, turėję įtakos 2008 m. veiklai“ (12);

      Ataskaitų patikimumas

               12.

               pažymi, kad atsižvelgiant į devintajam EPF taikomo 2003 m. kovo 27 d. Finansinio reglamento 1 straipsnį ir 103 straipsnio 3 dalį bei į Reglamento (EB) Nr. 215/2008 2, 3, 4 straipsnius ir 125 straipsnio 3 dalį, patikinimo pareiškimas nėra pateikiamas devintojo ir dešimtojo EPF lėšų daliai, kurią valdo ir už kurią atsakingas Europos investicijų bankas (EIB) (daugiau kaip 3 500 000 000 EUR) (13); mano, kad šios lėšos, kurių neapima patikinimo pareiškimas, turėtų būti reguliariai įtraukiamos į EIB ataskaitą;

               13.

               džiaugiasi tuo, kad Audito Rūmai mano, jog septintojo, aštuntojo, devintojo ir dešimtojo EPF galutinės metinės finansinės ataskaitos visais reikšmingais aspektais patikimai atspindi EPF finansinę padėtį 2008 m. gruodžio 31 d.;

               14.

               džiaugdamasis pažymi, kad 2009 m. vasario mėn. įdiegta nauja prie EPF pritaikyta kaupimo principu vykdomos apskaitos informatikos sistema „ABAC FED“;

      Projektų valdymas ir mokėjimai

               15.

               teigiamai vertina tai, kad 2008 m. buvo prisiimta itin daug įsipareigojimų, ir tai, kad Dešimtojo EPF lėšos buvo panaudotos laiku; pabrėžia, kad dėl spartesnio įgyvendinimo neturėtų nukentėti finansuojamų operacijų kokybė;

               16.

               džiaugdamasis pažymi, kad Audito Rūmai nustatė, kad vykdant išankstinius mokėjimus nepadaryta reikšmingų klaidų; vis dėlto apgailestauja dėl to, kad Audito Rūmai nustatė gana daug klaidų, turėjusių įtakos audituotų mokėjimų sumoms;

               17.

               priima argumentą, kad dalį klaidų, pvz., susijusių su išlaidų pagrįstumu (nėra sąskaitų faktūrų ar kitų patvirtinamųjų dokumentų) Angoloje, galima paaiškinti tuo, kad šioje Audito Rūmų tikrintoje šalyje auditas buvo atliekamas itin sunkiomis sąlygomis; vis dėlto pažymi, kad 47 % kiekybiškai vertinamų klaidų yra susijusios su išlaidų atitiktimi reikalavimams, taigi ragina Komisiją pagerinti jos priežiūros sistemą siekiant sumažinti klaidų skaičių (14); taigi atkreipia Komisijos dėmesį į Audito Rūmų rekomendaciją pagerinti ex-ante patikras, labiau atkreipiant dėmesį į pagrindinės rizikos sritis;

               18.

               ragina Komisiją persvarstant Finansinį reglamentą nurodyti galimas procedūros problemas, su kuriomis ji susidūrė esant kritinei padėčiai, ir pasiūlyti Parlamentui veiksmingą kontrolės procedūrą, ypač taikomą valstybių narių skubios pagalbos priemonių finansavimui, kuri būtų pakankamai lanksti, netrukdytų skirstyti lėšas ir užtikrintų vykdomų projektų skaidrumą;

      Metinė veiklos ataskaita

               19.

               džiaugiasi, jog Audito Rūmai nustatė, kad metinės veiklos ataskaitos kokybė žymiai pagerėjo, ir tuo, kad Komisija, be kita ko, dažniau naudoja kiekybinius rodiklius (15);

      Įgyvendinančių organizacijų stebėsena

               20.

               kritikuoja tai, kad, kaip ir ankstesniais metais, vis dar nustatyta įgyvendinančių organizacijų, priežiūros pareigūnų ir nacionalinių leidimus duodančių pareigūnų taikomų finansinių procedūrų ir kontrolės priemonių reikšmingų trūkumų; vis dėlto vertina biuro „EuropeAid“ ir ypač delegacijų pastangas siekiant ištaisyti šiuos trūkumus; ragina ateityje dar labiau sustiprinti šias pastangas ir tikisi, kad atlikus numatomus programos „CRIS Audit“ patobulinimus bus galima pasiekti geresnių rezultatų;

               21.

               pabrėžia, kad demokratija ir žmonių teisė gyventi sąlygomis, kai nepažeidžiamos jų žmogaus teisės, turi būti vienas iš fondo lėšas įgyvendinančiųjų organizacijų tikslų šalyse, kuriose skirstoma EPF parama;

      Biudžetinė parama

               22.

               pažymi, kad vykdant dešimtąjį EPF, padaugėjo su biudžetine parama ir struktūriniu koregavimu susijusių visuminio finansavimo sprendimų (daugiau kaip 45 %), palyginti su aštuntuoju ir devintuoju EPF (apie 15 %) (16);

               23.

               apgailestauja dėl to, kad Audito Rūmams atlikus biudžetinės paramos įsipareigojimų ir mokėjimų auditą, nustatyta daug kiekybiškai neįvertinamų klaidų; primygtinai reikalauja, kad nuo šiol Komisija dar griežčiau vertintų savo mokėjimus ir sugriežtintų išmokų procedūras; šiomis aplinkybėmis džiaugiasi tuo, kad 2009 m. vasario mėn. Komisija peržiūrėjo šių mokėjimų finansines grandines;

               24.

               džiaugdamasis pažymi, kad Komisijos atlikti Kotonu susitarimo nuostatų laikymosi vertinimai tapo aiškesni ir labiau struktūruoti; vis dėlto apgailestauja dėl to, kad Audito Rūmai vėl nustatė nemaža atvejų, kai Komisija nesugebėjo pakankamai struktūruotai ir formaliai įrodyti, kad paramą gaunančių šalių viešųjų lėšų valdymas pakankamai skaidrus, patikimas ir veiksmingas ar bent jau kad šios šalys turi patikimą ir tinkamą reformų programą;

               25.

               pritaria Audito Rūmams, kad Komisija turi toliau stengtis tinkamai pagrįsti savo sprendimus dėl biudžetinės paramos tinkamumo ir užtikrinti, kad visuose finansavimo susitarimuose būtų pateikti tikslūs ir aiškūs argumentai, kuriais remiantis būtų galima įvertinti atitiktį mokėjimo sąlygoms (17); tikisi gauti informacijos apie gairių peržiūros, kurią Komisija žadėjo atlikti iki 2009 m. pabaigos, rezultatus;

               26.

               primygtinai ragina Komisiją padėti šalims partnerėms stiprinti parlamentinę kontrolę ir audito gebėjimus ir įtraukti parlamentus, taip pat ir pilietinę visuomenę į nacionalinių vystymosi strategijų rengimo procesą;

               27.

               primena, kaip jau buvo pabrėžęs 2009 m. balandžio 23 d. rezoliucijos su pastabomis, sudarančiomis neatskiriamą sprendimo dėl septintojo, aštuntojo ir devintojo Europos plėtros fondų 2007 finansinių metų biudžeto įvykdymo patvirtinimo dalį (18) (toliau – 2009 m. balandžio 23 d. rezoliucija), 79 dalyje, kad teikiant biudžetinę paramą Parlamento vaidmuo – reikalauti, kad Komisija būtų atskaitinga už lėšų panaudojimo rezultatus, taip pat, kad biudžetinė parama – pagalbos priemonė, kurią taikant reikia keisti požiūrį į parlamentinę priežiūrą ir nuo skiriamų lėšų kontrolės pereiti prie rezultatų kontrolės, atsižvelgiant į rodiklius, ir taip užtikrinti, kad paramai skiriamos lėšos duotų naudos paramą gaunančių šalių gyventojams;

               28.

               dar kartą prašo Komisijos labai kruopščiai nustatyti šalis ar biudžetinės paramos panaudojimo sritis, kurioms Parlamento priežiūra galėjo būti itin naudinga (19) siekiant pagerinti paramos teikėjų atskaitomybę, ir pateikti specialias biudžeto paramos operacijų šalyse, kuriose padėtis nestabili, gaires, kurias Komisija pažadėjo 2009 m. gruodžio 2 d. atsakyme į Biudžeto kontrolės komiteto Komisijos nariui Karelui De Guchtui pateiktus klausimus raštu;

               29.

               dar kartą ragina Audito Rūmus informuoti Parlamentą apie Komisijos atliekamo rizikos vertinimo ir jos valdymo kokybę ir pritartų, jei siekiant įvertinti išlaidų vystymuisi rezultatus apskritai ir ypač biudžetinės paramos naudojimo rezultatus būtų atliekama daugiau auditų (20);

               30.

               ragina Komisiją užtikrinti, kad biudžetinė parama būtų sumažinta arba nutraukta, kai nepasiekiama aiškių tikslų;

      Paramą gaunančių šalių viešas pareiškimas

               31.

               pakartoja savo nuomonę, kad pagalba vystymuisi apskritai ir ypač biudžetinė parama turėtų būti siejamos su paramą gaunančių šalių Vyriausybių rengiamais ir jų finansų ministrų pasirašomais ex-ante atskleidimo pareiškimais dėl konkrečių klausimų, kurie daro įtaką paramą gaunančios šalies valdymui ir jos atskaitomybės struktūrai; atmeta Komisijos argumentą, kad pakanka informacijos apie valdymą, gautos atlikus analizes bendradarbiaujant su kitomis šalimis ir kitais suinteresuotaisiais subjektais;

               32.

               dar kartą ragina Komisiją imtis iniciatyvos ir pateikti atitinkamą pasiūlymą kitiems tarptautiniams paramos teikėjams, ypač Pasaulio bankui, siekiant suderinus su kitais paramos teikėjais parengti ir įgyvendinti tokią priemonę; tikisi gauti informaciją apie galimą šių derybų tvarkaraštį;

      Žmogiškieji ištekliai

               33.

               labai susirūpinęs dėl to, kad sukaupta patirtis gali būti prarasta dėl biuro „EuropeAid“ metinėje veiklos ataskaitoje (21) nurodytų didelių su darbuotojais susijusių suvaržymų (pernelyg didelė darbuotojų kaita, pernelyg didelis ir vis didėjantis laisvų darbo vietų skaičius), ir dėl to, kad biuro „EuropeAid“ darbuotojų skaičius toliau mažėja, palyginti su įsipareigojimų asignavimais;

               34.

               dar kartą išreiškia savo susirūpinimą dėl to, kad darbuotojų trūkumas, netinkamas jų paskirstymas ar specialių įgūdžių ir žinių stoka gali turėti įtakos veiksmų, kurių imtasi, efektyvumui ir kontrolės, patikrinimo ir stebėsenos kokybei (22);

               35.

               pritaria Komisijos išreikštam ketinimui įdarbinti papildomų išorės darbuotojų, siekiant padidinti EPF kontrolei ir valdymui skirtų darbuotojų skaičių būstinėje ir delegacijose; mano, kad padidinti darbuotojų skaičių reikia dar ir dėl to, kad labai išaugo dešimtojo EPF įsipareigojimai;

      Pastabos dėl Audito Rūmų išvadų ir rekomendacijų

               36.

               džiaugdamasis pažymi, kad Audito Rūmai pripažino biuro „EuropeAid“ pastangas siekiant žymiai pagerinti jo priežiūros ir kontrolės sistemas; pritaria Komisijos pasiryžimui toliau gerinti kontrolės sistemų struktūrą;

               37.

               visiškai pritaria Audito Rūmų rekomendacijoms, pateiktoms metinės ataskaitos dėl EPF 55 punkto a–f dalyse ir 56 punkto a–b dalyse;

               38.

               laukdamas, kol bus išspręsta žmogiškųjų išteklių trūkumo problema, visų pirma atkreipia dėmesį į Audito Rūmų rekomendaciją, kad Komisija, rengdama metinius audito planus, būtinai atliktų struktūruotą rizikos analizę ir realiau įvertintų turimus išteklius bei atidžiai visus metus stebėtų metinių audito planų vykdymą;

               39.

               pažymi, kad Audito Rūmai specialiojoje ataskaitoje Nr. 18/2009 įvertino, kad EPF parama, skiriama regiono ekonominės integracijos politikai Rytų Afrikoje ir Vakarų Afrikoje ir kuriai skiriama didelė dalis (virš 50 %) EPF lėšų, yra efektyvi tik iš dalies; ragina Komisiją imtis veiksmų, skirtų įgyvendinti Audito Rūmų siūlomoms priemonėms, ypač susijusioms su veiklos koordinavimu ir derinimu su regioninėmis organizacijomis, reikiamo personalo užtikrinimu, regioninių ir nacionalinių strategijų koordinavimu, taip pat tiksliu užduočių, atsakomybės ir tikslų aiškinimu;

      Vystymosi prioritetai ir matomumas

               40.

               ragina taip pat EPF taikyti Vystomojo bendradarbiavimo priemonės kriterijų, kurį taikant 20 % išlaidų skiriama pagrindiniam ir viduriniam lavinimui ir pagrindinei sveikatos apsaugai; ragina Komisiją daugiau dėmesio skirti motinų sveikatai, nes tai yra Tūkstantmečio vystymosi tikslas, kurio siekiant padaryta labiausiai nuvilianti pažanga; primygtinai ragina Komisiją užtikrinti, kad apie ES finansuojamą veiklą užsienyje būtų plačiau žinoma;

               41.

               dar kartą primena, jog pritaria tam, kad EPF būtų įtrauktas į biudžetą, nes tai galimybė pasiekti, kad lėšos būtų naudojamos demokratiškiau, atsakingiau ir skaidriau;

      Investicinė priemonė

               42.

               pažymi, kad EIB valdo investicinį mechanizmą, t. y. su rizika susijusią priemonę, kurią finansuoja EPF ir kuria siekiama skatinti privačias investicijas sunkiomis ekonominėmis ir politinėmis AKR šalių sąlygomis; primena savo pastabas, pateiktas 2008 m. balandžio 22 d. (23) ir 2009 m. balandžio 23 d. rezoliucijose, pridedamose su sprendimais dėl 2006 m. ir 2007 m. EPF biudžeto įvykdymo patvirtinimo, kuriose jis išreiškė susirūpinimą dėl to, kad Europos investicijų banko investicinės priemonės valdymui netaikoma biudžeto įvykdymo patvirtinimo procedūra; be to, primena, kad EPF išteklius sudaro viešosios lėšos, gaunamos iš Europos mokesčių mokėtojų, o ne iš finansinių rinkų;

               43.

               apgailestauja, kaip apgailestavo ir Audito Rūmai savo nuomonėje Nr. 9/2007 dėl Tarybos reglamento dėl dešimtajam Europos plėtros fondui taikomo Finansinio reglamento pasiūlymo, dėl to, kad sukurtos dvi atskiros valdymo sritys, nes tai riboja biudžeto įvykdymo patvirtinimo apimtį, sukuria papildomą poreikį koordinuoti Komisijos ir EIB veiklą, ir todėl sunku susidaryti bendrą vaizdą apie pasiektus rezultatus;

               44.

               pažymi, kad metinėje EIB investicinės priemonės ataskaitoje pateikiama visų pirma finansinė informacija ir tik labai nedaug informacijos (jeigu iš viso jos esama) apie įvairių finansuotų programų rezultatus;

               45.

               primena, jog minėtoje 2008 m. balandžio 22 d. rezoliucijoje siūlė, kad biudžeto įvykdymo patvirtinimo procedūros metu EIB pateiktų metinę ataskaitą dėl investicinės priemonės įgyvendinimo tiesiog Parlamento Biudžeto kontrolės komitetui; atsižvelgdamas į tai, siūlo Biudžeto kontrolės komitetui kuo skubiau pakviesti EIB pirmininką aptarti šią galimybę;

               46.

               pakartoja 2009 m. balandžio 23 d. rezoliucijoje įrašytą raginimą EIB ataskaitose daugiau dėmesio skirti rezultatams ir pateikti išsamią, konkrečią ir objektyvią informaciją apie pasiektus rezultatus, nusistatytus ir pasiektus tikslus ir galimų nukrypimų priežastis, taip pat atliktus įvertinimus ir vertinimo rezultatų santrauką;

               47.

               ragina Komisiją pateikti išsamesnę informaciją apie specialias procedūras, kurias ji nustatė kartu su EIB, norėdama koordinuoti šių dviejų institucijų darbą siekiant Europos Sąjungos tikslų, susijusių su vystymusi, ir apie šių procedūrų veiksmingumą, negu ta, kuri pateikta paskelbus 2009 m. balandžio 23 d. rezoliuciją.

      (1)  OL C 269, 2009 11 10, p. 257.

      (2)  OL C 274, 2009 11 13, p. 235.

      (3)  OL L 317, 2000 12 15, p. 3.

      (4)  OL L 287, 2005 10 28, p. 4.

      (5)  OL L 314, 2001 11 30, p. 1 ir OL L 324, 2001 12 7, p. 1.

      (6)  OL L 109, 2007 4 26, p. 33.

      (7)  OL L 156, 1998 5 29, p. 108.

      (8)  OL L 317, 2000 12 15, p. 355.

      (9)  OL L 191, 1998 7 7, p. 53.

      (10)  OL L 83, 2003 4 1, p. 1.

      (11)  OL L 78, 2008 3 19, p. 1.

      (12)  Žr. Audito Rūmų 2008 m. metinės EPF ataskaitos 8 punktą.

      (13)  Žr. Audito Rūmų 2008 m. metinės EPF ataskaitos 2 punktą.

      (14)  Žr. Audito Rūmų 2008 m. metinės EPF ataskaitos 22 punktą.

      (15)  Žr. Audito Rūmų 2008 m. metinės EPF ataskaitos 29 punktą.

      (16)  Žr. Audito Rūmų 2008 m. metinės EPF ataskaitos II diagramos 266 punktą.

      (17)  Žr. Audito Rūmų 2008 m. metinės EPF ataskaitos 56 punktą.

      (18)  OL L 255, 2009 9 26, p. 98.

      (19)  Žr. 2009 m. balandžio 23 d. rezoliucijos 43 punktą.

      (20)  Žr. 2009 m. balandžio 23 d. rezoliucijos 53 punktą.

      (21)  Žr. Audito Rūmų 2008 m. metinės EPF ataskaitos 30 punktą.

      (22)  Žr. 2009 m. balandžio 23 d. rezoliucijos 61 dalį.

      (23)  OL L 88, 2009 3 31, p. 253.


title: 2010/465/ES: 2010 m. birželio 24 d. Tarybos ir Taryboje posėdžiavusių Europos Sąjungos valstybių narių vyriausybių atstovų sprendimas dėl protokolo, kuriuo iš dalies keičiamas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas, pasirašymo ir laikino taikymo

text:
25.8.2010

               LT

               Europos Sąjungos oficialusis leidinys

               L 223/1

         TARYBOS IR TARYBOJE POSĖDŽIAVUSIŲ EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2010 m. birželio 24 d.
   dėl protokolo, kuriuo iš dalies keičiamas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas, pasirašymo ir laikino taikymo
   (2010/465/ES)
   EUROPOS SĄJUNGOS TARYBA IR TARYBOJE POSĖDŽIAVĘ VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi ir 8 dalies pirma pastraipa,
   atsižvelgdami į Europos Komisijos pasiūlymą,
   kadangi:

               (1)

               Į 2007 m. balandžio 25 ir 30 d. pasirašytą Europos bendrijos bei jos valstybių narių ir Jungtinių Amerikos Valstijų oro susisiekimo susitarimą (toliau – Susitarimas) įtrauktas abiejų Šalių įsipareigojimas pradėti antrojo etapo derybas.

               (2)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas.

               (3)

               Pagal Susitarimo 21 straipsnį Komisija Sąjungos ir valstybių narių vardu derėjosi dėl protokolo, kuriuo iš dalies keičiamas Susitarimas (toliau – Protokolas).

               (4)

               Protokolas buvo parafuotas 2010 m. kovo 25 d.

               (5)

               Protokolas visiškai atitinka Sąjungos teisės aktus, visų pirma ES prekybos apyvartiniais taršos leidimais sistemą.

               (6)

               Protokolas, dėl kurio Komisija derėjosi, turėtų būti Sąjungos ir valstybių narių pasirašytas ir laikinai taikomas tiek, kiek leidžiama pagal vidaus teisę, atsižvelgiant į tai, kad jis gali būti sudarytas vėliau.

               (7)

               Būtina nustatyti tvarką, pagal kurią prireikus būtų nuspręsta, kaip nutraukti laikiną Protokolo taikymą ir kaip imtis priemonių pagal Protokolu iš dalies pakeisto Susitarimo 21 straipsnio 5 dalį. Taip pat būtina nustatyti tvarką, pagal kurią būtų sustabdomas abipusis norminių nuostatų, susijusių su oro susisiekimo bendrovių tinkamumu ir nacionaline priklausomybe, pripažinimas pagal Protokolu iš dalies pakeisto Susitarimo 6a straipsnio 2 dalį ir įgyvendinamos tam tikros Susitarimo nuostatos, įskaitant su aplinka susijusias nuostatas, pagal Protokolu iš dalies pakeisto Susitarimo 15 straipsnio 5 dalį,

         PRIĖMĖ ŠĮ SPRENDIMĄ:
   1 straipsnis
   Pasirašymas ir laikinas taikymas
   1.   Sąjungos vardu patvirtinamas Protokolo, kuriuo iš dalies keičiamas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas (toliau – Protokolas), pasirašymas su sąlyga, kad Protokolas bus sudarytas.
   Protokolo tekstas pridedamas prie šio sprendimo.
   2.   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą su sąlyga, kad jis bus sudarytas.
   3.   Iki Protokolo įsigaliojimo Sąjunga ir valstybės narės Protokolą laikinai taiko, tiek, kiek leidžiama pagal vidaus teisę, nuo pasirašymo dienos.
   4.   Sprendimą nutraukti laikiną Protokolo taikymą ir pranešti apie tai Jungtinėms Amerikos Valstijoms pagal Protokolo 9 straipsnio 2 dalį ir sprendimą tokį pranešimą atšaukti Sąjungos ir valstybių narių vardu vieningai priima Taryba, vadovaudamasi atitinkamomis Sutarties nuostatomis.
   2 straipsnis
   Abipusio pripažinimo sustabdymas
   Sprendimą sustabdyti abipusį norminių nuostatų, susijusių su oro susisiekimo bendrovių tinkamumu ir nacionaline priklausomybe, pripažinimą ir pranešti apie tai Jungtinėms Amerikos Valstijoms pagal Protokolu iš dalies pakeisto Susitarimo 6a straipsnio 2 dalį Sąjungos ir valstybių narių vardu vieningai priima Taryba, vadovaudamasi atitinkamomis Sutarties nuostatomis.
   3 straipsnis
   Jungtinis komitetas
   1.   Jungtiniame komitete, įsteigtame pagal Protokolu iš dalies pakeisto Susitarimo 18 straipsnį, Sąjungai ir valstybėms narėms atstovauja Komisijos ir valstybių narių atstovai.
   2.   Sąjungos ir jos valstybių narių poziciją Jungtiniame komitete Sąjungos išimtinės kompetencijos klausimais, dėl kurių nereikia priimti teisinį poveikį turinčio sprendimo, nustato Komisija; apie tokią poziciją iš anksto pranešama Tarybai ir valstybėms narėms.
   3.   Sąjungos ir jos valstybių narių poziciją Jungtiniame komitete dėl sprendimų Sąjungos kompetencijos klausimais kvalifikuota balsų dauguma nustato Taryba, remdamasi Komisijos pasiūlymu, išskyrus atvejus, kai pagal Sutartyje nustatytas taikytinas balsavimo procedūras yra numatyta kitaip.
   4.   Sąjungos ir jos valstybių narių poziciją Jungtiniame komitete dėl sprendimų valstybių narių kompetencijos klausimais vieningai nustato Taryba, remdamasi Komisijos arba bet kurios valstybės narės pasiūlymu, išskyrus atvejus, kai valstybė narė per mėnesį nuo tos pozicijos patvirtinimo praneša Tarybos Generaliniam sekretoriatui, kad to sprendimo priėmimui Jungtiniame komitete ji gali pritarti tik gavusi savo teisėkūros institucijų pritarimą, visų pirma dėl parlamentinio tikrinimo išlygos.
   5.   Sąjungos ir valstybių narių poziciją Jungtiniame komitete teikia Komisija, išskyrus poziciją valstybių narių išimtinei kompetencijai priklausančiais klausimais – tuomet poziciją teikia Tarybai pirmininkaujanti valstybė narė arba, jei Taryba taip nusprendžia, Komisija.
   4 straipsnis
   Sprendimai pagal Susitarimo 21 straipsnio 5 dalį
   Sprendimą neleisti kitos Šalies oro susisiekimo bendrovėms dažniau vykdyti skrydžius ar pradėti veiklą naujose rinkose, kurioms taikomas Susitarimas, ir pranešti apie tai Jungtinėms Amerikos Valstijoms, arba panaikinti tokį sprendimą, priimtą pagal Protokolu iš dalies pakeisto Susitarimo 21 straipsnio 5 dalį, Sąjungos ir valstybių narių vardu vieningai priima Taryba, vadovaudamasi atitinkamomis Sutarties nuostatomis.
   5 straipsnis
   Komisijai teikiama informacija
   Valstybės narės nedelsdamos praneša Komisijai apie visus prašymus arba pranešimus, jų pateiktus ar gautus pagal Protokolu iš dalies pakeisto Susitarimo 15 straipsnį.

      Priimta Liuksemburge 2010 m. birželio 24 d.

            Tarybos vardu

            Pirmininkas

         J. BLANCO LÓPEZ

      PROTOKOLAS,
      kuriuo iš dalies keičiamas 2007 m. balandžio 25 ir 30 d. pasirašytas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas
      JUNGTINĖS AMERIKOS VALSTIJOS (toliau – Jungtinės Valstijos)
      ir
      BELGIJOS KARALYSTĖ,
      BULGARIJOS RESPUBLIKA,
      ČEKIJOS RESPUBLIKA,
      DANIJOS KARALYSTĖ,
      VOKIETIJOS FEDERACINĖ RESPUBLIKA,
      ESTIJOS RESPUBLIKA,
      AIRIJA,
      GRAIKIJOS RESPUBLIKA,
      ISPANIJOS KARALYSTĖ,
      PRANCŪZIJOS RESPUBLIKA,
      ITALIJOS RESPUBLIKA,
      KIPRO RESPUBLIKA,
      LATVIJOS RESPUBLIKA,
      LIETUVOS RESPUBLIKA,
      LIUKSEMBURGO DIDŽIOJI HERCOGYSTĖ,
      VENGRIJOS RESPUBLIKA,
      MALTA,
      NYDERLANDŲ KARALYSTĖ,
      AUSTRIJOS RESPUBLIKA,
      LENKIJOS RESPUBLIKA,
      PORTUGALIJOS RESPUBLIKA,
      RUMUNIJA,
      SLOVĖNIJOS RESPUBLIKA,
      SLOVAKIJOS RESPUBLIKA,
      SUOMIJOS RESPUBLIKA,
      ŠVEDIJOS KARALYSTĖ,
      JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
      Europos Sąjungos sutarties ir Sutarties dėl Europos Sąjungos veikimo susitariančiosios šalys ir Europos Sąjungos valstybės narės (toliau – valstybės narės),
      ir
      EUROPOS SĄJUNGA,
      KETINDAMOS remtis 2007 m. balandžio 25 d. ir balandžio 30 d. pasirašytu Europos Sąjungos bei jos valstybių narių ir Jungtinių Amerikos Valstijų oro susisiekimo susitarimu (toliau – Susitarimas) sukurta sistema, kad būtų atvertos rinkos ir suteikta kuo didesnė nauda abiejų šalių vartotojams, oro susisiekimo bendrovėms, darbuotojams ir bendruomenėms abipus Atlanto,
      VYKDYDAMOS Susitarimo 21 straipsnyje numatytą įgaliojimą greitai sudaryti antrojo etapo susitarimą, kurį taikant šio tikslo būtų siekiama sparčiau,
      PRIPAŽINDAMOS, kad 2009 m. gruodžio 1 d. įsigaliojus Lisabonos sutarčiai, kuria iš dalies pakeistos Europos Sąjungos sutartis ir Europos bendrijos steigimo sutartis, Europos Sąjunga pakeitė Europos bendriją ir perėmė jos teises ir pareigas ir kad nuo tos datos visos Susitarime numatytos Europos bendrijos teisės ir įsipareigojimai, taip pat visos nuorodos į Europos bendriją taikomi Europos Sąjungai,
      SUSITARĖ SUSITARIMĄ IŠ DALIES PAKEISTI TAIP:
      1 straipsnis
      Apibrėžtys
      Susitarimo 1 straipsnis iš dalies keičiamas taip:

                  1.

                  Po 2 dalies įterpiama nauja apibrėžtis:
                  „2a   Nacionalinės priklausomybės nustatymas – nustatymas, ar oro susisiekimo bendrovė, siūlanti teikti paslaugas pagal šį Susitarimą, atitinka 4 straipsnyje nurodytus priklausymo nuosavybės teise, veiksmingos kontrolės ir pagrindinės veiklos vietos reikalavimus.“

                  2.

                  Po 3 dalies įterpiama nauja apibrėžtis:
                  „3a   Tinkamumo nustatymas – nustatymas, ar oro susisiekimo bendrovė, siūlanti teikti paslaugas pagal šį Susitarimą, turi pakankamai finansinių galimybių ir atitinkamos vadybos patirties, kad galėtų teikti tokias paslaugas, ir ar pasirengusi laikytis tokių paslaugų teikimą reglamentuojančių įstatymų, kitų teisės aktų ir reikalavimų.“

            2 straipsnis
      Abipusis oro susisiekimo bendrovės tinkamumui ir nacionalinei priklausomybei taikomų norminių nuostatų pripažinimas
      Po 6 straipsnio įterpiamas naujas 6a straipsnis:

         „6a straipsnis
         Abipusis oro susisiekimo bendrovės tinkamumui ir nacionalinei priklausomybei taikomų norminių nuostatų pripažinimas
         1.   Vienos Šalies aviacijos institucijos, gavusios kitos Šalies oro susisiekimo bendrovės prašymą suteikti veiklos leidimą pagal 4 straipsnį, pripažįsta pirmosios Šalies aviacijos institucijų atliktą tos oro susisiekimo bendrovės tinkamumo ir (arba) nacionalinės priklausomybės nustatymą taip, tarsi toks nustatymas būtų atliktas jos pačios aviacijos institucijų, ir smulkiau tų klausimų nenagrinėja, išskyrus a punkte nurodytus atvejus:

                     a)

                     jei gavusios oro susisiekimo bendrovės prašymą suteikti veiklos leidimą arba tokį leidimą suteikusios vienos Šalies aviacijos institucijos turi konkrečią priežastį manyti, kad, nepaisant kitos Šalies aviacijos institucijų atlikto nustatymo, šio Susitarimo 4 straipsnyje nustatytos atitinkamų leidimų suteikimo sąlygos nėra įvykdytos, jos nedelsdamos informuoja tas institucijas, nurodydamos, kuo toks susirūpinimas grindžiamas. Tuo atveju bet kuri iš Šalių gali prašyti surengti konsultacijas, kuriose turėtų dalyvauti susijusių aviacijos institucijų atstovai, ir (arba) pateikti papildomos informacijos tuo klausimu; tokie prašymai patenkinami kuo skubiau. Jei klausimas lieka neišspręstas, bet kuri iš Šalių klausimą gali pateikti nagrinėti Jungtiniam komitetui;

                     b)

                     šis straipsnis netaikomas tais atvejais, kai nustatymas yra susijęs su saugos pažymėjimais arba licencijomis, saugumo susitarimais arba draudimu.

               2.   Jei įmanoma, iš anksto, o jei neįmanoma – kuo anksčiau kiekviena Šalis per Jungtinį komitetą informuoja kitą Šalį apie visus esminius kriterijų, kuriuos ji taiko atlikdama 1 dalyje nurodytą nustatymą, pakeitimus. Jei prašymą gavusioji Šalis paprašo surengti konsultacijas dėl tokio pakeitimo, konsultacijos Jungtiniame komitete surengiamos per 30 dienų nuo tokio prašymo pateikimo, nebent Šalys susitartų kitaip. Jei prašymą gavusioji Šalis po tokių konsultacijų mano, kad persvarstyti kitos Šalies kriterijai nėra pakankami abipusiam norminių nuostatų pripažinimui, ji gali informuoti kitą Šalį sustabdanti 1 dalies nuostatų taikymą. Toks sustabdymas gali būti bet kada atšauktas. Apie tai tinkamai informuojamas Jungtinis komitetas.“

      3 straipsnis
      Aplinka
      Visas Susitarimo 15 straipsnio tekstas pakeičiamas taip:

         „15 straipsnis
         Aplinka
         1.   Šalys pripažįsta, kad formuojant ir įgyvendinant tarptautinės aviacijos politiką svarbu atsižvelgti į aplinkos apsaugą, rengiant tokią politiką kruopščiai įvertinti aplinkos apsaugos priemonių sąnaudas ir naudą, taip pat prireikus bendrai imtis veiksmingų sprendimų pasaulio mastu. Todėl Šalys ketina bendradarbiauti siekdamos ekonomiškai pagrįstu būdu apriboti arba sumažinti tarptautinės aviacijos poveikį aplinkai.
         2.   Šalis, regiono, nacionaliniu ar vietos lygmeniu svarstydama siūlomas aplinkos apsaugos priemones, turėtų įvertinti galimą neigiamą jų poveikį galimybei naudotis šiame Susitarime numatytomis teisėmis ir, jei tokios priemonės patvirtinamos, turėtų imtis atitinkamų veiksmų tokiam neigiamam poveikiui sumažinti. Vienai Šaliai pareikalavus, kita Šalis pateikia tokio vertinimo aprašymą ir nurodo, kokių veiksmų imtasi neigiamam poveikiui sumažinti.
         3.   Nustačius aplinkos apsaugos priemones, laikomasi Tarptautinės civilinės aviacijos organizacijos priimtų aviacijos aplinkos apsaugos standartų, pateiktų Konvencijos prieduose, nebent susitariama kitaip. Aplinkos apsaugos priemones, kurios turi poveikį šiame Susitarime aptariamoms oro susisiekimo paslaugoms, Šalys taiko remdamosi šio Susitarimo 2 straipsniu ir 3 straipsnio 4 dalimi.
         4.   Šalys dar kartą patvirtina valstybių narių ir Jungtinių Valstijų įsipareigojimą taikyti tolygaus požiūrio principą.
         5.   Nustatant naujus privalomuosius triukšmingų operacijų apribojimus oro uostuose, kuriuose eismo intensyvumas didesnis kaip 50 000 ikigarsinių reaktyvinių civilinių lėktuvų skrydžių per metus, taikomos šios nuostatos:

                     a)

                     Šalies atsakingosios institucijos suteikia galimybę priimant sprendimus atsižvelgti į suinteresuotųjų šalių nuomonę;

                     b)

                     apie kiekvieno naujo operacijų apribojimo nustatymą kita Šalis informuojama bent prieš 150 dienų iki to operacijų apribojimo įsigaliojimo. Tos kitos Šalies reikalavimu jai nedelsiant pateikiama rašytinė ataskaita, kurioje paaiškinama, kodėl operacijos apribotos, nurodomas nustatytas oro uosto aplinkos apsaugos tikslas ir apsvarstytos priemonės šiam tikslui pasiekti. Toje ataskaitoje pateikiamas įvairių apsvarstytų priemonių tikėtinų sąnaudų ir teikiamos naudos vertinimas;

                     c)

                     operacijų apribojimai yra i) nediskriminacinio pobūdžio, ii) ne griežtesni, nei būtina nustatytam konkretaus oro uosto aplinkos apsaugos tikslui pasiekti ir iii) nesavavališki.

               6.   Šalys remia ir skatina informacijos mainus ir reguliarų ekspertų dialogą (visų pirma naudojantis esamais ryšio kanalais), siekdamos užtikrinti, kad laikantis taikytinų įstatymų ir kitų teisės aktų būtų didinamas bendradarbiavimas tokiose srityse kaip tarptautinės aviacijos poveikis aplinkai ir poveikio mažinimo sprendimai, įskaitant:

                     a)

                     ekologiškų aviacijos technologijų tyrimus ir plėtrą;

                     b)

                     mokslo žinių, susijusių su aviacijos išmetamų teršalų poveikiu, gilinimą siekiant tobulinti priimamus politinius sprendimus;

                     c)

                     oro eismo valdymo naujovių taikymą siekiant sumažinti aviacijos poveikį aplinkai;

                     d)

                     tvarių alternatyvių aviacinių degalų tyrimus ir plėtrą; ir

                     e)

                     pasikeitimą nuomonėmis dėl problemų ir galimybių tarptautiniuose forumuose aviacijos poveikio aplinkai klausimais, įskaitant, prireikus, pozicijų derinimą.

               7.   Šalių prašymu Jungtinis komitetas, kuriam padeda ekspertai, parengia rekomendacijas, kaip spręsti galimo Šalių įgyvendinamų aviacijos išmetamiems teršalams taikomų rinkos priemonių dalinio sutapimo klausimus ir kaip tas priemones suderinti, kad jos nebūtų dubliuojamos, kad nesusidarytų dvigubų sąnaudų ir kad būtų kiek įmanoma sumažinta oro susisiekimo bendrovių administracinė našta. Kiekviena Šalis tokias rekomendacijas įgyvendina pagal savo patvirtinimo arba ratifikavimo tvarką.
         8.   Jei viena Šalis mano, kad dėl aviacijos aplinkos apsaugos, įskaitant pasiūlytas naujas priemones, kyla sunkumų taikyti arba įgyvendinti šį Susitarimą, ji gali paprašyti sušaukti Jungtinio komiteto posėdį, kaip numatyta 18 straipsnyje, kad būtų galima apsvarstyti problemą ir rasti tinkamus atsakymus į pagrįstą susirūpinimą keliančius klausimus.“

      4 straipsnis
      Socialinis aspektas
      Po 17 straipsnio įterpiamas naujas 17a straipsnis:

         „17a straipsnis
         Socialinis aspektas
         1.   Šalys pripažįsta Susitarimo socialinio aspekto svarbą ir aukštų darbo santykių standartų taikymo atvirose rinkose naudą. Įgyvendinant Susitarimą suteikiamomis galimybėmis nesiekiama sumenkinti atitinkamuose Šalių teisės aktuose nustatytų darbo santykių standartų ar su darbo santykiais susijusių teisių ir principų.
         2.   Įgyvendindamos Susitarimą Šalys vadovaujasi 1 dalyje nurodytais principais, įskaitant reguliarų Susitarimo socialinio poveikio svarstymą Jungtiniame komitete, kaip numatyta 18 straipsnyje, ir pagrįstą susirūpinimą keliančių klausimų nagrinėjimą siekiant rasti tinkamus atsakymus.“

      5 straipsnis
      Jungtinis komitetas
      Visas Susitarimo 18 straipsnio 3, 4 ir 5 dalių tekstas pakeičiamas taip:

         „3.   Jungtinis komitetas prireikus peržiūri, kaip apskritai Susitarimas įgyvendinamas, įskaitant tai, koks aviacijos infrastruktūros suvaržymų poveikis galimybei naudotis 3 straipsnyje numatytomis teisėmis, koks pagal 9 straipsnį taikomų saugumo priemonių poveikis, poveikis konkurencijos sąlygoms, įskaitant poveikį kompiuterinių rezervavimo sistemų srityje, ir Susitarimo įgyvendinimo socialinis poveikis. Jungtinis komitetas taip pat nuolat svarsto atskirus klausimus arba pasiūlymus, kurie, vienos iš Šalių nuomone, turi arba gali turėti poveikį pagal Susitarimą vykdomai veiklai, pvz., prieštaringi norminiai reikalavimai.
         4.   Jungtinis komitetas, plėtodamas bendradarbiavimą, taip pat:

                     a)

                     svarsto, kokiose srityse būtų galima toliau plėtoti Susitarimą, įskaitant rekomendacijų dėl Susitarimo pakeitimų rengimą;

                     b)

                     svarsto Susitarimo įgyvendinimo socialinį poveikį ir ieško tinkamų atsakymų į pagrįstą susirūpinimą keliančius klausimus;

                     c)

                     registruoja Jungtiniame komitete Šalių iškeltus klausimus dėl Vyriausybių subsidijų arba paramos;

                     d)

                     bendru sutarimu priima sprendimus dėl klausimų, susijusių su 11 straipsnio 6 dalies taikymu;

                     e)

                     Šalių reikalavimu parengia abipusio norminių nuostatų pripažinimo priemones;

                     f)

                     skatina Šalių atitinkamų institucijų bendradarbiavimą jų oro eismo valdymo sistemų plėtros srityje, siekiant tų sistemų sąveikos optimizavimo ir suderinamumo, išlaidų mažinimo, jų saugos gerinimo, pajėgumų didinimo ir aplinkosaugos veiksmingumo;

                     g)

                     skatina bendrų projektų ir iniciatyvų aviacijos saugumo srityje, įskaitant projektus ir iniciatyvas su trečiosiomis šalimis, pasiūlymų rengimą;

                     h)

                     skatina susijusias Šalių aviacijos saugumo priežiūros institucijas nuolat glaudžiai bendradarbiauti, įskaitant iniciatyvas, kuriomis siekiama parengti paprastesnes keleivių ir krovinių saugumo užtikrinimo procedūras nesumažinant bendro saugumo;

                     i)

                     svarsto, ar Konvencijos 9 priede (Palengvinimas) numatytose srityse taikomi Šalių įstatymai, kiti teisės aktai ir nustatyta tvarka gali turėti poveikį galimybei naudotis teisėmis pagal šį Susitarimą;

                     j)

                     skatina keitimąsi informacija ekspertų lygiu apie naujas teisėkūros arba reguliavimo iniciatyvas ir pokyčius, įskaitant iniciatyvas ir pokyčius saugumo, saugos, aplinkos, aviacijos infrastruktūros (įskaitant laiko tarpsnius) ir vartotojų apsaugos srityse;

                     k)

                     skatina prireikus konsultuotis oro susisiekimo klausimais, kurie sprendžiami tarptautinėse organizacijose ir palaikant santykius su trečiosiomis šalimis, įskaitant tai, ar patvirtinti bendrą požiūrį, ir

                     l)

                     bendru sutarimu priima sprendimus, nurodytus 4 priedo 1 straipsnio 3 dalyje ir 4 priedo 2 straipsnio 3 dalyje.

               5.   Šalių bendras tikslas – siekti, kad Susitarimas būtų taikomas trečiosioms šalims, ir taip užtikrinti kuo didesnę naudą vartotojams, oro susisiekimo bendrovėms, darbuotojams ir bendruomenėms abipus Atlanto. Todėl Jungtinis komitetas prireikus apsvarsto sąlygas ir tvarką, įskaitant šio Susitarimo pakeitimus, kurie būtini, kad prie Susitarimo galėtų prisijungti daugiau trečiųjų šalių.“

      6 straipsnis
      Tolesnė galimybių plėtra
      Visas Susitarimo 21 straipsnio tekstas pakeičiamas taip:

         „21 straipsnis
         Tolesnė galimybių plėtra
         1.   Šalys įsipareigoja siekti bendro tikslo – toliau šalinti kliūtis patekti į rinkas, siekiant užtikrinti kuo didesnę naudą vartotojams, oro susisiekimo bendrovėms, darbuotojams ir bendruomenėms abipus Atlanto, įskaitant pastangas gerinti galimybes Šalių oro susisiekimo bendrovėms patekti į pasaulio kapitalo rinkas, kad geriau būtų atspindėta padėtis pasaulio aviacijos sektoriuje, stiprinti transatlantinio oro susisiekimo sistemą ir nustatyti sistemą, kurią taikant kitos šalys būtų skatinamos atverti savo oro susisiekimo paslaugų rinkas.
         2.   Atsižvelgdamas į 1 dalyje nurodytą bendrą tikslą ir vykdydamas 18 straipsnyje nustatytą įpareigojimą prižiūrėti šio Susitarimo įgyvendinimą, Jungtinis komitetas kasmet apžvelgia įvykusius pokyčius, įskaitant pokyčius, susijusius su šiame straipsnyje nurodytais teisės aktų pakeitimais. Jungtinis komitetas parengia bendradarbiavimo šioje srityje tvarką, įskaitant atitinkamas rekomendacijas Šalims. Jungtiniam komitetui patvirtinus, jog Jungtinių Valstijų įstatymuose ir kituose teisės aktuose numatyta, kad jų oro susisiekimo bendrovių didelė dalis nuosavybės teise ir veiksminga kontrolė galėtų priklausyti valstybėms narėms ar jų nacionaliniams subjektams, Europos Sąjunga ir jos valstybės narės pagal abipusiškumo principą leidžia, kad jų oro susisiekimo bendrovių didelė dalis nuosavybės teise ir veiksminga kontrolė galėtų priklausyti Jungtinėms Valstijoms ar jų nacionaliniams subjektams.
         3.   Jungtiniam komitetui pagal 18 straipsnio 6 dalį raštu patvirtinus, jog kiekvienos Šalies įstatymuose ir kituose teisės aktuose numatyta, kad jos oro susisiekimo bendrovių akcijų didžioji dalis nuosavybės teise ir veiksminga kontrolė gali priklausyti kitai Šaliai arba jos nacionaliniams subjektams:

                     a)

                     Susitarimo 1 priedo 3 skyriaus nuostatos nustoja galioti;

                     b)

                     Jungtinių Valstijų oro susisiekimo bendrovės įgyja teisę teikti mišrias reguliaraus keleivinio susisiekimo paslaugas tarp Europos Sąjungoje, jos valstybėse narėse ir penkiose kitose šalyse esančių punktų, neįtraukdamos į maršrutą jokio Jungtinių Valstijų teritorijoje esančio punkto. Tas šalis Jungtinis komitetas nustato per vienus metus nuo šio Protokolo pasirašymo dienos. Jungtinis komitetas šalių sąrašą gali iš dalies pakeisti arba į jį įtraukti daugiau šalių; ir

                     c)

                     Susitarimo 4 priedo 2 straipsnio („Trečiųjų šalių oro susisiekimo bendrovių priklausymas nuosavybės teise ir kontrolė“) tekstas nebetaikomas, o vietoje jo taikomas Susitarimo 6 priedo tekstas dėl trečiųjų šalių oro susisiekimo bendrovių, kurios nuosavybės teise priklauso Jungtinėms Valstijoms arba jų nacionaliniams subjektams ir kurias jie kontroliuoja.

               4.   Jungtiniam komitetui pagal 18 straipsnio 6 dalį raštu patvirtinus, kad Europos Sąjungos ir jos valstybių narių įstatymuose ir kituose teisės aktuose dėl triukšmingų operacijų apribojimų oro uostuose, kuriuose eismo intensyvumas didesnis nei 50 000 ikigarsinių reaktyvinių civilinių lėktuvų skrydžių per metus, numatyta, kad Europos Komisija yra įgaliota prieš įvedant tokias priemones peržiūrėti ir, jei mano, kad nebuvo laikytasi tinkamų procedūrų pagal galiojančius įpareigojimus, prieš įvedant nagrinėjamas priemones imtis atitinkamų teisinių veiksmų:

                     a)

                     Europos Sąjungos oro susisiekimo bendrovės įgyja teisę teikti mišrias reguliaraus keleivinio susisiekimo paslaugas tarp Jungtinėse Valstijose ir penkiose kitose šalyse esančių punktų, neįtraukdamos į maršrutą jokio Europos Sąjungoje ir jos valstybėse narėse esančio punkto. Tas šalis Jungtinis komitetas nustato per vienus metus nuo šio Protokolo pasirašymo dienos. Jungtinis komitetas šalių sąrašą gali iš dalies pakeisti arba į jį įtraukti daugiau šalių; ir

                     b)

                     Susitarimo 4 priedo 2 straipsnio („Trečiųjų šalių oro susisiekimo bendrovių priklausymas nuosavybės teise ir kontrolė“) tekstas nebetaikomas, o vietoje jo taikomas Susitarimo 6 priedo tekstas dėl trečiųjų šalių oro susisiekimo bendrovių, kurios nuosavybės teise priklauso valstybėms narėms arba jų nacionaliniams subjektams ir kurias jie kontroliuoja.

               5.   Jungtiniam komitetui raštu patvirtinus, kad Šalis įvykdė 3 ir 4 dalyse nurodytas jai taikomas sąlygas, ta Šalis gali prašyti surengti aukšto lygio konsultacijas dėl šio straipsnio įgyvendinimo. Tokios konsultacijos surengiamos per 60 dienų nuo prašymo pateikimo dienos, nebent Šalys susitartų kitaip. Šalys deda visas pastangas, kad išspręstų klausimus, dėl kurių surengtos konsultacijos. Jei Šalies, paprašiusios surengti konsultacijas, netenkina konsultacijų rezultatai, ta Šalis gali diplomatiniais kanalais raštu pranešti nusprendusi jokioms kitos Šalies oro susisiekimo bendrovėms neleisti dažniau vykdyti skrydžius ar pradėti veiklą naujose rinkose, kurioms taikomas šis Susitarimas. Toks sprendimas įsigalioja po 60 dienų nuo pranešimo apie jį pateikimo dienos. Per tą laikotarpį kita Šalis gali nuspręsti, kad jokioms pirmiau minėtos Šalies oro susisiekimo bendrovėms neleidžiama dažniau vykdyti skrydžius ar pradėti veiklą naujose rinkose, kurioms taikomas šis Susitarimas. Toks sprendimas įsigalioja tą pačią dieną, kaip ir pirmosios Šalies sprendimas. Tokį Šalies sprendimą galima atšaukti Šalių susitarimu; susitarimą raštu patvirtina Jungtinis komitetas.“

      7 straipsnis
      JAV Vyriausybės perkamos susisiekimo paslaugos
      Visas Susitarimo 3 priedo tekstas pakeičiamas taip:

            „3 PRIEDAS
            Dėl JAV Vyriausybės perkamų susisiekimo paslaugų
            Bendrijos oro susisiekimo bendrovės turi teisę skraidinti keleivius ir krovinius reguliariais ir užsakomaisiais skrydžiais, kuriuos vykdant JAV Vyriausybės civilinis departamentas, agentūra arba žinyba:

                        1)

                        pati yra oro susisiekimo paslaugų gavėja arba jomis pasirūpina vykdydama susitarimą, pagal kurį sumoka Vyriausybė arba sumokama iš Vyriausybės naudojimui skirtų lėšų; arba

                        2)

                        teikia oro susisiekimo su užsienio šalimi paslaugas arba tos paslaugos neatlygintinai teikiamos užsienio šaliai arba tarptautinei ar kitai organizacijai,

                  ir tas oro susisiekimas vykdomas:

                        a)

                        tarp Jungtinėse Valstijose esančio punkto ir bet kurio už Jungtinių Valstijų ribų esančio punkto, kai tokį susisiekimą leidžiama vykdyti pagal 3 straipsnio 1 dalies c punktą, išskyrus tuos atvejus, kai tarp punktų, kuriems taikomas miestų poros sutartyje nustatytas tarifas, skraidinami keleiviai, kurie turi teisę keliauti pagal tokius tarifus; arba

                        b)

                        tarp dviejų punktų, esančių už Jungtinių Valstijų ribų.

                  Šis priedas netaikomas susisiekimo paslaugoms, kurios teikiamos gynybos sekretoriui arba karinio departamento sekretoriui, ar paslaugoms, kurias jie finansuoja.“

      8 straipsnis
      Priedai
      Šio Protokolo priedėlio tekstas pridedamas prie Susitarimo kaip 6 priedas.
      9 straipsnis
      Laikinas taikymas
      1.   Iki Protokolo įsigaliojimo Šalys susitaria Protokolą laikinai taikyti (tiek, kiek leidžiama pagal taikytiną nacionalinę teisę) nuo jo pasirašymo dienos.
      2.   Bet kuri iš Šalių bet kada gali diplomatiniais kanalais raštu kitai Šaliai pranešti apie sprendimą šio Protokolo nebetaikyti. Tokiu atveju šis Protokolas nustoja būti taikomas Tarptautinės Oro Transporto Asociacijos (IATA) skrydžių sezono, galiojančio praėjus vieniems metams nuo raštiško pranešimo pateikimo datos, paskutinės dienos vidurnaktį (GMT laiku), nebent tas pranešimas Šalių susitarimu būtų atšauktas tam laikotarpiui nesibaigus. Jei laikinas Susitarimo taikymas nutraukiamas pagal Susitarimo 25 straipsnio 2 dalį, kartu nutraukiamas ir šio Protokolo laikinas taikymas.
      10 straipsnis
      Įsigaliojimas
      Šis Protokolas įsigalioja vėlesniąją iš šių dienų:

                  1)

                  susitarimo įsigaliojimo dieną; arba

                  2)

                  praėjus mėnesiui nuo dienos, kai pateikiama paskutinė iš diplomatinių notų, kuriomis pasikeisdamos Šalys patvirtina, kad visos šiam Protokolui įsigalioti būtinos procedūros yra užbaigtos.

            Keičiantis diplomatinėmis notomis Europos Sąjungos ir jos valstybių narių diplomatines notas siunčia Europos Sąjunga, o Europos Sąjungai ir jos valstybėms narėms skirtos notos siunčiamos Europos Sąjungai. Europos Sąjungos ir jos valstybių narių diplomatinėje notoje arba notose pateikiamas kiekvienos valstybės narės pranešimas, kuriuo patvirtinama, kad šiam Protokolui įsigalioti būtinos procedūros yra užbaigtos.

         TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.
         Съставено в Люксембург на двадесет и четвърти юни две хиляди и десета година.
         Hecho en Luxemburgo, el veinticuatro de junio de dos mil diez.
         V Lucemburku dne dvacátého čtvrtého června dva tisíce deset.
         Udfærdiget i Luxembourg den fireogtyvende juni to tusind og ti.
         Geschehen zu Luxemburg am vierundzwanzigsten Juni zweitausendzehn.
         Kahe tuhande kümnenda aasta juunikuu kahekümne neljandal päeval Luxembourgis.
         'Εγινε στo Λουξεμβούργο, στις είκοσι τέσσερις Ιουνίου δύο χιλιάδες δέκα.
         Done at Luxembourg on the twenty-fourth day of June in the year two thousand and ten.
         Fait à Luxembourg, le vingt-quatre juin deux mille dix.
         Fatto a Lussemburgo, addì ventiquattro giugno duemiladieci.
         Luksemburgā, divi tūkstoši desmitā gada divdesmit ceturtajā jūnijā.
         Priimta du tūkstančiai dešimtų metų birželio dvidešimt ketvirtą dieną Liuksemburge.
         Kelt Luxembourgban, a kétezer-tizedik év június havának huszonnegyedik napján.
         Magħmul fil-Lussemburgu, fl-erbgħa u għoxrin jum ta' Ġunju tas-sena elfejn u għaxra.
         Gedaan te Luxemburg, de vierentwintigste juni tweeduizend tien.
         Sporządzono w Luksemburgu dnia dwudziestego czwartego czerwca roku dwa tysiące dziesiątego.
         Feito no Luxemburgo, em vinte e quatro de Junho de dois mil e dez.
         Întocmit la Luxemburg, la douăzeci și patru iunie două mii zece.
         V Luxemburgu dňa dvadsiateho štvrtého júna dvetisícdesať.
         V Luxembourgu, dne štiriindvajsetega junija leta dva tisoč deset.
         Tehty Luxemburgissa kahdentenakymmenentenäneljäntenä päivänä kesäkuuta vuonna kaksituhattakymmenen.
         Som skedde i Luxemburg den tjugofjärde juni tjugohundratio.

            За Репyблика Бългaрия

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Région wallonne, la Région flamande et la Région de Bruxelles-Capitale.
            Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Για την Ελληνική Δημοκρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Για την Κυπριακή Δημοκρατία

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskύ republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Eurόpsku úniu
            Za Evropsko unijo
            Euroopan unionin puolesta
            För Europeiska unionen

            For the United States of America

         Protokolo priedėlis

            6 PRIEDAS

               Trečiųjų šalių oro susisiekimo bendrovių priklausymas nuosavybės teise ir kontrolė

                        1.

                        Nė viena iš Šalių nesinaudoja pagal susitarimus dėl oro susisiekimo paslaugų su trečiąja šalimi turimomis teisėmis, kad atsisakytų išduoti, atšauktų, sustabdytų arba apribotų veiklos ar techninius leidimus tos trečiosios šalies oro susisiekimo bendrovėms tuo pagrindu, kad tą oro susisiekimo bendrovę kontroliuoja kita Šalis, jos nacionaliniai subjektai, arba ir Šalis, ir jos nacionaliniai subjektai.

                        2.

                        Jungtinės Valstijos nesinaudoja pagal susitarimus dėl oro susisiekimo paslaugų turimomis teisėmis, kad atsisakytų išduoti, atšauktų, sustabdytų arba apribotų veiklos ar techninius leidimus Lichtenšteino Kunigaikštystės, Šveicarijos Konfederacijos, Europos bendros aviacinės erdvės narės, tai aviacinei erdvei priklausančios Susitarimo pasirašymo dieną, arba Afrikos šalių, Susitarimo pasirašymo dieną įgyvendinančių atviros oro erdvės oro susisiekimo paslaugų susitarimą su Jungtinėmis Valstijomis, oro susisiekimo bendrovėms tuo pagrindu, kad tą oro susisiekimo bendrovę kontroliuoja valstybė narė ar valstybės narės, jos (jų) nacionaliniai subjektai, arba ir valstybė (-ės) narė (-ės), ir jos (jų) nacionaliniai subjektai.

                        3.

                        Nė viena iš Šalių nesinaudoja pagal susitarimus dėl oro susisiekimo paslaugų su trečiąja šalimi joms suteiktomis teisėmis, kad atsisakytų išduoti, atšauktų, sustabdytų arba apribotų veiklos ar techninius leidimus tos trečiosios šalies oro susisiekimo bendrovėms tuo pagrindu, kad tą oro susisiekimo bendrovę kontroliuoja kita Šalis, jos nacionaliniai subjektai, arba ir Šalis, ir jos nacionaliniai subjektai, jei tai trečiajai šaliai gerai sekėsi bendradarbiauti su abiem Šalimis oro susisiekimo srityje.

                        4.

                        Jungtinis komitetas registruoja trečiąsias šalis, kurios sėkmingai bendradarbiauja su abiem Šalimis oro susisiekimo paslaugų srityje.

         Bendra deklaracija
         Jungtinių Valstijų ir Europos Sąjungos bei jos valstybių narių atstovai patvirtino, kad 2010 m. kovo 25 d. Briuselyje parafuotas Protokolas, kuriuo iš dalies keičiamas Europos bendrijos bei jos valstybių narių ir Jungtinių Amerikos Valstijų oro susisiekimo susitarimas turi būti autentifikuotas kitomis kalbomis, kaip numatyta pasikeičiant laiškais, prieš pasirašant Protokolą, arba, kaip numatyta Jungtinio komiteto sprendime – pasirašius Protokolą.
         Ši bendra deklaracija yra neatskiriama Protokolo dalis.

               Jungtinių Valstijų vardu
               John BYERLY (parašas)
               2010 m. kovo 25 d.

               Europos Sąjungos ir jos valstybių narių vardu
               Daniel CALLEJA (parašas)
               2010 m. kovo 25 d.

         KONSULTACIJŲ MEMORANDUMAS

                     1.

                     Europos Sąjungą bei jos valstybes nares ir Jungtines Amerikos Valstijas atstovaujančios delegacijos susitiko Briuselyje 2010 m. kovo 23–25 d., kad užbaigtų antrojo etapo oro susisiekimo susitarimo derybas. Delegacijų narių sąrašai pateikiami A priedėlyje.

                     2.

                     Delegacijos ad referendum susitarė dėl Protokolo, kuriuo iš dalies keičiamas 2007 m. balandžio 25 ir 30 d. pasirašytas Europos Bendrijos bei jos valstybių narių ir Jungtinių Amerikos Valstijų oro susisiekimo susitarimas (toliau – Protokolas; tekstas pateikiamas B priedėlyje), teksto ir jį parafavo. Protokolo projektą delegacijos ketina pateikti atitinkamoms savo institucijoms patvirtinti, kad Protokolas netrukus įsigaliotų.

                     3.

                     Šiame memorandume pateikiamos nuorodos į Susitarimą, Susitarimo straipsnius, tų straipsnių dalis ir Susitarimo priedus, tartum Susitarimas jau būtų iš dalies pakeistas Protokolu.

                     4.

                     ES delegacija patvirtino, kad 2009 m. gruodžio 1 d. įsigaliojus Lisabonos sutarčiai, kuria iš dalies pakeista Europos Sąjungos sutartis ir Europos bendrijos steigimo sutartis, Europos Sąjunga pakeitė Europos bendriją ir perėmė jos teises ir pareigas, ir kad nuo tos dienos visos Susitarime numatytos Europos bendrijos teisės ir įsipareigojimai, taip pat visos nuorodos į Europos bendriją taikomi Europos Sąjungai.

                     5.

                     Delegacijos patvirtino, kad naujame 6a straipsnyje nustatyta abipusiško norminių nuostatų, susijusių su oro susisiekimo bendrovių tinkamumu ir nacionaline priklausomybe, pripažinimo tvarka neketinama keisti sąlygų, nustatytų įstatymuose ir kituose teisės aktuose, kuriuos Šalys įprastai taiko tarptautinio oro susisiekimo veiklos vykdymo tvarkai, nurodytai Susitarimo 4 straipsnyje.

                     6.

                     Dėl 9 straipsnio delegacijos pareiškė norą toliau plėtoti ES ir JAV bendradarbiavimą aviacijos saugumo srityje, siekdamos, kai įmanoma, kuo labiau pasikliauti viena kitos saugumo priemonėmis, atitinkančiomis taikomus įstatymus ir kitus teisės aktus, kad būtų išvengta nepagrįsto tokių priemonių dubliavimo.

                     7.

                     Delegacijos pažymėjo, kad bendradarbiaujant saugumo srityje turėtų būti rengiamos reguliarios konsultacijos esamų reikalavimų pakeitimų klausimais (jei įmanoma – prieš įgyvendinant tokius pakeitimus), gerai koordinuojami oro uostų vertinimo veiksmai ir, kai galima ir įmanoma, oro vežėjų patikrinimai ir keičiamasi informacija apie naujas saugumo technologijas ir procedūras.

                     8.

                     Delegacijos pabrėžė, kad, siekiant skatinti veiksmingai naudoti turimus išteklius, didinti saugumą ir paprastinti procedūras, būtų naudinga greitai ir, kai įmanoma, koordinuotai reaguoti į naujas grėsmes.

                     9.

                     Abi delegacijos pažymėjo, kad Protokolu nekeičiamos galiojančių atitinkamų bet kurios valstybės narės ir Jungtinių Valstijų susitarimų nuostatos, kuriomis siekiama išvengti dvigubo pajamų ir kapitalo apmokestinimo.

                     10.

                     Dėl 15 straipsnio 7 dalies ES delegacija pažymėjo, kad bet kokie veiksmai šioje srityje, be kita ko, turėtų būti susiję ir su tokiais klausimais kaip atitinkamų priemonių veiksmingumas aplinkosaugos srityje ir techninis vientisumas, būtinybė išvengti konkurencijos iškraipymo ir taršos perkėlimo į trečiąsias šalis ir, jei taikoma, ar reikėtų tokias priemones sieti arba integruoti ir kaip tai turėtų būti daroma. JAV delegacija pažymėjo, kad rengiant rekomendacijas reikėtų sutelkti dėmesį, inter alia, į tai, kad būtų užtikrintas suderinamumas su Čikagos konvencija ir skatinama siekti Susitarimo tikslų.

                     11.

                     Abi delegacijos pabrėžė, kad šio Susitarimo nuostatos jokiu būdu neturi įtakos jų teisinėms ir politinėms pozicijoms dėl įvairių su aviacija susijusių aplinkosaugos klausimų.

                     12.

                     Pripažindamos bendrus aplinkosaugos tikslus, delegacijos parengė bendrą pareiškimą dėl bendradarbiavimo aplinkos apsaugos srityje, kurio tekstas pateikiamas šio konsultacijų memorandumo C priedėlyje.

                     13.

                     ES delegacija patvirtino ES ketinimą toliau siekti, kad pagal Jungtinių Tautų bendrąją klimato kaitos konvenciją būtų nustatytos aviacijos išmetamųjų teršalų mažinimo pasaulio mastu planinės vertės.

                     14.

                     JAV ir ES delegacijos patvirtino JAV ir ES ketinimus bendradarbiauti Tarptautinėje civilinės aviacijos organizacijoje (toliau – ICAO) sprendžiant su tarptautinės aviacijos išmetamomis šiltnamio efektą sukeliančiomis dujomis susijusius klausimus. Abi delegacijos taip pat atkreipė dėmesį į sektoriaus indėlį į šio proceso palaikymą.

                     15.

                     Abi delegacijos pažymėjo, kad 15 straipsnio 4 dalyje nurodytas tolygus požiūris atitinka 35-oje ICAO asamblėjoje visais balsais priimtą rezoliuciją A35–5. Delegacijos pabrėžė, kad aktualūs ir svarbūs yra visi toje rezoliucijoje nustatyti tolygaus požiūrio principo aspektai, įskaitant pripažinimą, kad ICAO tolygaus požiūrio įgyvendinimas valstybėse gali priklausyti nuo jų teisinių įsipareigojimų, galiojančių susitarimų, įstatymų ir nustatytų politikos krypčių.

                     16.

                     Abi delegacijos pabrėžė pritariančios tam, kad būtų taikomos ICAO „Tolygaus požiūrio taikymo orlaivių keliamam triukšmui gairės“, paskelbtos 9829 ICAO dokumente (2-a redakcija).

                     17.

                     Dėl 15 straipsnio 5 dalies a punkto ES delegacija pažymėjo, kad Direktyvos 2002/30/EB 2 straipsnio f dalyje apibrėžtos „suinteresuotos šalys“ yra „fiziniai arba juridiniai asmenys, kuriuos paveikė arba gali paveikti triukšmo mažinimo priemonės, arba kurie yra suinteresuoti tų priemonių nustatymu, įskaitant operacijų apribojimus“. ES delegacija taip pat pažymėjo, kad pagal tos direktyvos 10 straipsnį valstybės narės privalo užtikrinti, kad 5 ir 6 straipsnių taikymui pagal taikytinus nacionalinės teisės aktus būtų nustatyta suinteresuotųjų šalių konsultavimosi tvarka.

                     18.

                     Pripažindama problemas, kurių kyla dėl didėjančio tarptautinio darbo jėgos judumo ir dėl tarptautinio bendrovių struktūros pobūdžio, ES delegacija pažymėjo, kad Europos Komisija atidžiai stebi padėtį ir svarsto tolesnes iniciatyvas, siekdama šioje srityje pagerinti reikalavimų įgyvendinimą, taikymą ir vykdymą. ES delegacija taip pat nurodė, kad Europos Komisija nagrinėja su tarptautiniais bendrovių susitarimais susijusius klausimus, ir pareiškė ketinanti prireikus informuoti Jungtinį komitetą apie šias ir kitas susijusias iniciatyvas.

                     19.

                     JAV delegacija pažymėjo, kad Jungtinėse Valstijose taikomas vieno apibrėžtos oro susisiekimo bendrovės darbuotojų klasės ar profesijos atstovo atrankos principas padėjo oro susisiekimo bendrovių darbuotojams, dirbantiems orlaiviuose ir ant žemės, geriau pasinaudoti teise organizuotis, derėtis ir užtikrinti, kad kolektyviniai susitarimai būtų įgyvendinami.

                     20.

                     Abi delegacijos pažymėjo, kad tuo atveju, jei Šalis imtųsi Susitarimui, įskaitant 21 straipsnį, prieštaraujančių priemonių, kita Šalis gali imtis bet kokių tinkamų ir proporcingų priemonių, atitinkančių tarptautinės teisės, įskaitant Susitarimą, reikalavimus.

                     21.

                     Dėl 21 straipsnio 4 dalies ES delegacija pažymėjo, kad toje dalyje nurodytą peržiūrą Europos Komisija vykdys ex officio arba ex parte.

                     22.

                     Delegacijos pažymėjo, kad 21 straipsnio 4 dalies a punkte nurodytos teisės vykdyti skrydžius papildytų Europos Sąjungai ir jos valstybėms narėms pagal Susitarimo 3 straipsnį jau suteiktas teises.

                     23.

                     Delegacijos pareiškė palankiai vertinančios Susitarime numatytą JAV transporto departamento ir Europos Komisijos bendradarbiavimą siekiant bendro tikslo – geriau suprasti viena kitos konkurenciją reglamentuojančius įstatymus, tvarką ir praktiką, taip pat kokį poveikį konkurencijai oro susisiekimo sektoriuje turėjo arba gali turėti jame vykstantys pokyčiai.

                     24.

                     Delegacijos patvirtino atitinkamų konkurencijos institucijų įsipareigojimą palaikyti dialogą, bendradarbiauti ir taikyti skaidrumo principą laikantis teisės aktų reikalavimų, įskaitant konfidencialios komercinės informacijos apsaugą. Delegacijos taip pat patvirtino atitinkamų konkurencijos institucijų pasirengimą prireikus teikti konsultacijas procedūrinių reikalavimų klausimais.

                     25.

                     Delegacijos pažymėjo, kad bet koks su bendradarbiavimu pagal 2 priedą susijęs pranešimas Jungtiniam komitetui ar kitur turi būti pateikiamas laikantis konfidencialios arba galinčios turėti įtaką rinkos konjunktūrai informacijos atskleidimo taisyklių.

                     26.

                     Dėl 6 priedo 4 dalies delegacijos išreiškė viltį, kad Jungtinis komitetas per vienerius metus nuo Protokolo pasirašymo dienos parengs tinkamus kriterijus, pagal kuriuos būtų galima nustatyti, kaip šalims sekėsi bendradarbiauti oro susisiekimo srityje.

                     27.

                     Delegacijos palankiai įvertino Islandijos ir Norvegijos atstovų dalyvavimą ES delegacijoje stebėtojų teise ir pažymėjo, kad darbas bus tęsiamas Jungtiniame komitete siekiant parengti pasiūlymą dėl Islandijos ir Norvegijos prisijungimo prie Protokolu iš dalies pakeisto Susitarimo sąlygų ir tvarkos.

                     28.

                     Abi delegacijos išreiškė viltį, kad jų aviacijos institucijos, remdamosi pagarbos ir abipusiškumo principais, nuo Protokolo pasirašymo dienos leis vykdyti veiklą, atitinkančią Protokolu iš dalies pakeistame Susitarime nustatytas sąlygas.

                  Europos Sąjungos bei jos valstybių narių delegacijos vardu

               Daniel CALLEJA

                  Jungtinių Amerikos Valstijų delegacijos vardu

               John BYERLY

            C priedėlis

               Bendras pareiškimas dėl bendradarbiavimo aplinkos apsaugos srityje

            Jungtinių Valstijų ir Europos Sąjungos bei jos valstybių narių delegacijos dar kartą patvirtino, kad itin svarbu spręsti tarptautinės aviacijos poveikio aplinkai klausimus. Jos išreiškė bendrą įsipareigojimą siekti aplinkosaugos tikslų, nustatytų Tarptautinės civilinės aviacijos organizacijos (toliau – ICAO) 35-ojoje asamblėjoje, t. y.:

                        a)

                        apriboti arba sumažinti žmonių, kuriems daro poveikį stiprus orlaivių triukšmas, skaičių;

                        b)

                        apriboti arba sumažinti aviacijos išmetamųjų teršalų poveikį vietos oro kokybei; ir

                        c)

                        apriboti arba sumažinti aviacijos išmetamų šiltnamio efektą sukeliančių dujų įtaką pasaulio klimatui.

                  Delegacijos palankiai įvertino Jungtinių Tautų bendrosios klimato kaitos konvencijos susitariančiųjų šalių 15-osios konferencijos ir Kopenhagos susitarimo rezultatus, įskaitant bendrą mokslinės nuostatos, kad vidutinė pasaulio temperatūra neturėtų padidėti daugiau kaip dviem Celsijaus laipsniais, pripažinimą.
            Delegacijos patvirtino tvirtą Šalių siekį ir norą bendradarbiauti tęsiant ICAO aukšto lygio susitikime tarptautinės aviacijos ir klimato kaitos klausimais padarytą pažangą ir kartu su kitais tarptautiniais partneriais Tarptautinėje civilinės aviacijos organizacijoje siekti parengti platesnio užmojo veiksmų programą, įskaitant didesnius tikslus, rinkos priemonių sistemą ir galimybes atsižvelgti į specialiuosius besivystančių šalių poreikius.
            Abi pusės pažymėjo, kad jos įsipareigoja bendradarbiauti ICAO Aviacijos aplinkos apsaugos komitete (angl. – Committee on Aviation Environmental Protection – CAEP), kad jo darbo programa būtų įvykdyta laiku ir veiksmingai, įskaitant pasaulinio orlaivių CO2 standarto priėmimą ir kitas priemones klimato kaitos, triukšmo ir oro kokybės srityje.
            Delegacijos pabrėžė, kad svarbu mažinti aviacijos poveikį aplinkai ir imtis šių priemonių:

                        —

                        nuolat bendradarbiauti oro eismo valdymo modernizavimo programų NextGen ir SESAR įgyvendinimo srityje, įskaitant Atlanto regiono sąveikos mažinant teršalų išmetimą iniciatyvą (angl. Atlantic Interoperability Initiative to Reduce Emissions – AIRE),

                        —

                        atitinkamai skatinti arba spartinti naujų orlaivių technologijų ir tvarių alternatyviųjų degalų kūrimą ir diegimą, įskaitant veiksmus pagal Jungtinę technologijų iniciatyvą „Švarus dangus“, Energijos sąnaudų, teršalų išmetimo ir triukšmo nuolatinio mažinimo (angl. Continuous Low Energy, Emissions and Noise – CLEEN) programą, Komercinės aviacijos alternatyvių degalų iniciatyvą (angl. Commercial Aviation Alternative Fuels Initiative – CAAFI) ir Tvaraus alternatyvių degalų ir energijos panaudojimo aviacijoje (angl. Sustainable Way for Alternative Fuel and Energy in Aviation – SWAFEA) iniciatyvą, ir

                        —

                        bendradarbiauti su mokslo bendruomene, pvz., Aviacijos aplinkos apsaugos komiteto Poveikio ir mokslo grupėje, siekiant geriau suprasti ir kiekybiškai įvertinti aviacijos poveikį aplinkai, pvz., poveikį sveikatai ir su CO2 nesusijusį poveikį klimatui.